64,773 penghantar Grab, Food Panda daftar skim bawah Perkeso

Sejumlah 64,773 pencarum aktif yang terdiri daripada penghantar Grab Malaysia dan Food Panda telah berdaftar dan mencarum di bawah Skim Keselamatan Sosial Pekerjaan Sendiri (SKSPS) setakat 9 Julai 2021.

Menteri Kewangan Tengku Datuk Seri Zafrul Abdul Aziz berkata jumlah tersebut merangkumi 39 peratus daripada jumlah orang bekerja sendiri (OBS) aktif yang mencarum dengan Pertubuhan Keselamatan Sosial (Perkeso) iaitu kira-kira 166,000 orang.

“Saya menyeru semua platform penyedia perkhidmatan untuk turut mengikut jejak langkah Grab Malaysia dan Food Panda dalam menzahirkan keprihatinan mereka terhadap rakan penghantar seterusnya menyokong usaha kerajaan dengan memastikan rakan penghantar mereka didaftar, dicarum dan dilindungi,” katanya.

Beliau berkata demikian dalam laporan Unit Pelaksanaan dan Koordinasi Stimulus Ekonomi Antara Agensi Nasional (Laksana) ke-62 yang dikeluarkan pada Khamis.

Memetik laporan Bernama, Tengku Zafrul berkata platform penyedia perkhidmatan, Grab Malaysia dan Food Panda, telah mendaftarkan hampir kesemua rakan penghantar mereka di bawah Skim Pekerjaan Sendiri Lindung (SPS Lindung) di bawah Perkeso.

Menurutnya, skim ini merupakan penambahbaikan kepada Program Dana Padanan Bagi Platform Ekonomi Gig (PenjanaGig) bagi menyediakan perlindungan keselamatan sosial kepada orang yang bekerja sendiri di bawah SKSPS.

“Program antara Perkeso dan platform penyediaan penghantaran ini merupakan satu lagi pendekatan strategik dan proaktif dalam merealisasikan hasrat kerajaan untuk memperluaskan jaringan keselamatan sosial kepada mereka yang bekerja sendiri termasuk rakan penghantar.

“Kerjasama ini mencerminkan semangat pendekatan ‘whole of nation’ di bawah Pelan Pemulihan Negara (PPN),” katanya.

Bagi memastikan golongan ini dilindungi dan menggalakkan mereka mendaftar, kerajaan melalui SPS Lindung menyediakan bantuan berbentuk pembiayaan penuh caruman SKSPS di bawah pelan dua, iaitu sebanyak RM232.80 untuk tempoh perlindungan setahun.

“Selaku peneraju kepada 133 platform penyedia perniagaan di Malaysia, Grab Malaysia dan Food Panda merupakan dua platform pertama yang tampil menyahut seruan tersebut dan hasilnya, rakan penghantar di bawah naungan mereka kini dilindungi oleh Skim Bencana Pekerjaan di bawah SKSPS,” katanya.

Sementara itu, Tengku Zafrul berkata, pengekalan penarafan kredit Fitch Ratings pada BBB+ terhadap Malaysia baru-baru ini menjadi bukti ketahanan ekonomi negara berdepan dengan ketidakpastian keadaan semasa.

Ini juga, katanya, mencerminkan kemampuan negara untuk terus menawarkan prospek pertumbuhan jangka sederhana yang kukuh dan meluas, di samping menjadi satu pengiktirafan kepada polisi dan usaha kerajaan yang berterusan.

“Fitch Ratings telah mengekalkan kredit berdaulat Malaysia dengan prospek stabil dalam indeks “issuer default rating” atau penarafan kelalaian penerbit yang menjadi kayu ukur kepada keteguhan kredit negara-negara berdaulat di dunia.

“Secara ringkasnya, ini adalah seumpama penarafan kredit individu, cuma sistem penarafan ini berlaku pada skala yang lebih besar serta kompleks dan melibatkan sektor-sektor utama sebuah negara seperti sektor ekonomi, kewangan dan sebagainya,” katanya.


Jangkitan Covid-19 melonjak lepasi 3,000 kes, tertinggi sejak Ogos

Jangkitan harian Covid-19 di seluruh negara dalam tempoh 24 jam semalam (Jumaat, 28 Oktober 2022) melonjak semula melepasi angka 3,000 setelah kali terakhir mencatatnya sebanyak 3,118 pada 26 Ogos lalu.

Dalam tempoh semalam sebanyak 3,296 jangkitan dilaporkan, berbanding 2,136 yang dicatat pada Khamis, dengan 10 daripadanya adalah kes import, menurut data Kementerian Kesihatan yang dikemas kini tengah malam tadi.

Jumlah itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,893,733 kes, dengan 4,827,215 pesakit telah sembuh, termasuk 1,960 yang pulih semalam.

Selangor mencatat kes tertinggi sebanyak 1,302 menjadikan kumulatif positif meningkat kepada 1,495,621 kes.

Menurut data laman sesawang Github KKM, daripada jumlah kes baharu itu, 2,509 kes melibatkan individu yang telah menerima suntikan dos penggalak; 550 kes (penerima dua dos); 222 kes (individu tidak divaksinasi); dan 15 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 30,055 kes masih aktif, meningkat lagi berbanding 28,720 kes yang dilaporkan sehingga Khamis.

Daripada jumlah itu, 28,721 pesakit masih menjalani kuarantin di rumah (27,503 pesakit pada Khamis); 1,276 dirawat di hospital, naik berbanding 1,170 pada Khamis.

Seramai 58 pesakit dimasukkan ke unit rawatan rapi (47 pada Khamis), dengan 35 daripadanya memerlukan alat bantuan pernafasan (30 Khamis).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga memaklumkan seorang pesakit di Perak meninggal dunia akibat komplikasi Covid-19 semalam, yang melibatkan kes kematian di luar fasiliti kesihatan atau brought in death (BID).

Rekod itu menjadikan jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam meningkat kepada 36,463 kes.

Jumlah itu, termasuk 7,761 kes kematian di luar fasiliti kesihatan atau brought in death (BID).


Peninju Thailand maut selepas aksi muay thai di Kota Bharu

Seorang peninju ‘muay thai’ dari Thailand meninggal dunia akibat pendarahan otak selepas menyertai Kejohanan Muay Thai Ambang Merdeka 2022 di padang Kolej Uniti Kota Bharu, Kampung Che Deris, Badang, di Kota Bharu, Jumaat lalu (12 Ogos).

Pemangku Ketua Polis Kelantan Datuk Muhamad Zaki Harun berkata Kittichai Chaengkhao, 28, menghembuskan nafas terakhir pada jam 10.57 pagi semalam (13 Ogos) di Hospital Raja Perempuan Zainab II (HRPZ II), selepas menerima rawatan di unit kecemasannya .

“Pada kejohanan itu, mangsa yang berasal dari Chumpong, Thailand, telah tewas kepada peninju muay thai Malaysia, berusia 29 tahun, dari Kelab Tentera Merah Kuala Lumpur.

“Mangsa yang tidak sedarkan diri itu mula dibawa ke Klinik Kesihatan Badang kira-kira jam 1 pagi , namun kemudian dikejarkan ke unit kecemasan HRPZ II dan meninggal dunia di sana pagi semalam,” katanya pada sidang media di ibu pejabat polis kontinjen negeri, hari ini.

Muhamad Zaki berkata, mangsa yang sudah berkahwin dan mempunyai anak kemudian dibawa ke Kompleks Imigresen, Kastam, Kuarantin dan Keselamatan (ICQS) Rantau Panjang pada jam 8 malam semalam untuk diserahkan kepada waris.

“Berdasarkan siasatan, si mati telah memasuki Malaysia secara sah dan mempunyai dokumen perjalanan yang sah.

“Polis juga telah merekodkan kenyataan penganjur kejohanan muay thai mengenai kes itu dan mendapati mereka mempunyai permit untuk mengadakan acara itu,” katanya. – Bernama


Pelantikan Azam dicadang KSN, saya setuju, Agong perkenan: Muhyiddin

Tan Sri Muhyiddin Yassin menjelaskan pelantikan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki, ketika beliau menjadi Perdana Menteri, adalah mengikut peraturan yang sah.

Katanya isu itu tidak perlu berbangkit kerana pelantikan berkenaan juga telah diperkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Bercakap pasa sidang media selepas mempengerusikan mesyuarat pertama Majlis Pemulihan Negara (MPN) 2022 hari ini, Muhyiddin mengakui pelantikan Azam dibuat ketika beliau menjadi Perdana Menteri.

“Ya dia dilantik waktu saya… bila berlaku kekosongan bekas pesuruhjaya dulu, maka mesti ada pengganti. Dan, walaupun yang melantik bukan saya iaitu selepas diperkenankan oleh Yang di-Pertuan Agong.

“Dan proses lantikan itu teratur… mengikut peraturan mana-mana jawatan kerajaan terutama jawatan-jawatan penting seperti itu tak buat secara begitu mudah saja.

“Ia harus melalui satu proses dan diperakukan oleh sebuah jawatankuasa yang mana Ketua Setiausaha Negara (KSN)… dalam kes sebegini mengemukakan cadangan nama. Bukan saya pilih. Dia (KSN) cadangkan dan diteliti dia (Azam) layak dan itu sudah mematuhi dan memenuhi kriteria,” katanya.

Muhyiddin berpendapat segala proses yang dilakukan bagi melantik Azam tidak salah, sebaliknya dilakukan dengan mengikut cara yang betul dan teratur.

Menurutnya, proses pelantikan itu tidak perlu dikaitkan dengan isu yang berlaku sekarang ini dan beliau enggan mengulas mengenai kes itu.

“Jadi saya fikir proses itu tidak salah. Memang betul dan teratur. Jadi jangan dikaitkan dengan proses itu dengan kes yang dah kita dengar sekarang inilah. Saya tak nak ulas kes itu.

“Bagi saya ia sudah pun diperkenankan dan saya tak fikir ada satu apa-apa kesalahan dari segi prosedur pelantikan dan sebagainya,” katanya.

Beliau menjelaskan urusan pelantikan Azam dilakukan oleh KSN di bawah sebuah jawatankuasa dan sebagai Perdana Menteri beliau bersetuju untuk memperakukan kepada Yang di-Pertuan Agong.

“Dan Agong telah pun berkenan. Jadi saya fikir tak ada apa-apa isu harus dibangkitkan oleh sesiapa sekali pun,” katanya.

Terdahulu, Mantan Ketua Setiausaha Sulit Muhyiddin, Datuk Dr Marzuki Mohamad berkata Azam Baki merupakan pegawai tertinggi kerajaan sebelum dilantik sebagai Ketua Pesuruhjaya SPRM yang dipilih mengikut proses perkhidmatan penjawat awam.

Beliau menjawab persoalan yang ditimbulkan Penasihat Undang-Undang Perdana Menteri Datuk Seri Ismail Sabri Yaakob, Datuk Seri Azalina Othman Said berhubung pelantikan Azam sebelum ini.

“Untuk pengetahuan umum, pelantikan Ketua Pesuruhjaya SPRM adalah dibuat di bawah peruntukan Seksyen 5 Akta Suruhanjaya Pencegahan Rasuah Malaysia 2009. Di bawah seksyen ini, KP SPRM dilantik oleh Seri Paduka Baginda Yang Di-Pertuan Agong atas nasihat Perdana Menteri,” Dr Marzuki. Berita berkaitan


Pelabur asing jual saham 11 minggu berturut-turut

Pelabur asing kekal sebagai penjual bersih di Bursa Malaysia untuk minggu ke-11 berturut-turut.

Menurut MIDF Research aliran keluar bersih asing dicatatkan berjumlah RM359.9 juta bagi minggu berakhir 30 Jun 2023.

“Pelabur asing menjadi penjual selama 20 minggu daripada 26 minggu tahun ini dengan jumlah aliran keluar asing bersih berjumlah RM4.19 bilion,” kata firma penyelidikan itu dalam Laporan Aliran Dana mingguan yang dikeluarkan, hari ini, lapor BH.

Tiga sektor teratas yang mencatat aliran masuk asing bersih ialah pembinaan (RM71.9 juta), hartanah (RM16.4 juta) serta pengangkutan dan logistik (RM6.2 juta).

Sementara itu, tiga sektor teratas yang mencatatkan aliran keluar bersih asing ialah perkhidmatan kewangan (-RM136.5 juta), produk dan perkhidmatan perindustrian (-RM86.0 juta) dan teknologi (-RM72.9 juta).

Di peringkat Asia, minggu lalu pelabur asing beralih menjadi penjual bersih saham-saham serantau, menamatkan pembelian bersih selama lapan minggu berturut-turut.

“Berdasarkan data agregat lapan pasaran saham yang kami jejaki, jualan bersih pelabur asing berjumlah AS$642.9 juta. Hanya India, Thailand, Filipina dan Indonesia yang merekodkan aliran masuk bersih pelabur asing,” katanya.

MIDF Research berkata belian bersih di Bursa Malaysia oleh pelabur institusi tempatan berjumlah RM278.3 juta pada minggu lalu.

Firma penyelidikan itu berkata, pelabur institusi tempatan menjadi pembeli bersih ekuiti domestik selama 20 minggu daripada 26 minggu dengan jumlah aliran masuk bersih RM3.73 bilion.

Menurutnya, peruncit tempatan turut menjadi pembeli bersih selepas mencatatkan belian bersih ekuiti domestik bernilai RM81.6 juta minggu lalu.

“Setakat tahun ini, peruncit tempatan menjadi pembeli bersih selama 14 minggu daripada 26 minggu. Jumlah belian bersih setakat tahun ini berjumlah RM463.2 juta,” katanya.

Dari segi penyertaan, terdapat penurunan dalam purata jumlah dagangan harian (ADTV) oleh peruncit (-2.0 peratus) dan institusi tempatan (-7.3 peratus) namun meningkat dalam kalangan pelabur asing (+3.7 peratus).


Rayuan LHDN kes anak Najib tak bayar cukai ditetapkan 5 Oktober

Mahkamah Rayuan menetapkan 5 Oktober ini untuk mendengar rayuan Lembaga Hasil Dalam Negeri (LHDN) terhadap penolakan Mahkamah Tinggi berhubung permohonannya supaya penghakiman ringkas dimasukkan ke atas anak perempuan bekas Perdana Menteri Datuk Seri Najib Razak, Nooryana Najwa berhubung dakwaan tidak membayar cukai pendapatan.

Peguam Wee Yeong Kang yang mewakili Nooryana Najwa, ketika dihubungi, mengesahkan tarikh perbicaraan susulan pengurusan kes yang diadakan di hadapan timbalan pendaftar Mahkamah Rayuan, Norshakinah Ahmad Kamarudin semalam, lapor Bernama.

Pada 26 Ogos 2020, Hakim Mahkamah Tinggi Shah Alam, Datuk Faizah Jamaludin menolak permohonan LHDN untuk mendapatkan penghakiman ringkas terhadap Nooryana Najwa bagi memperoleh semula RM10.3 juta cukai pendapatan yang tidak dibayar.

Pada 24 Julai 2019, kerajaan Malaysia selaku plaintif memfailkan writ saman melalui LHDN di Mahkamah Tinggi menamakan Nooryana Najwa sebagai defendan.

Menurut pernyataan tuntutan, LHDN mendakwa Nooryana Najwa gagal menyerahkan Borang Penyata Cukai Pendapatan Individu kepada LHDN, di bawah Seksyen 77 Akta Cukai Pendapatan 1967, bagi tahun taksiran dari 2011 hingga 2017.

LHDN berhujah sehingga kini, dia masih belum menjelaskan jumlah cukai pendapatan yang terhutang termasuk kenaikan yang berjumlah RM10,335,292.36.

Sementara itu, Mahkamah Persekutuan menetapkan 15 Julai ini untuk satu lagi pengurusan kes rayuan Najib dan anaknya, Datuk Nazifuddin berhubung ringkasan penghakiman yang dibuat terhadap mereka berkaitan pembayaran cukai pendapatan masing-masing berjumlah RM1.69 bilion dan RM37.6 juta kepada LHDN.

Kedua-duanya diberi kebenaran untuk meneruskan rayuan mereka di Mahkamah Persekutuan pada Mei tahun ini atas sembilan persoalan undang-undang untuk diputuskan oleh mahkamah.

Wee yang turut mewakili Najib dan Nazifuddin mengesahkan tarikh itu susulan pengurusan kes di hadapan timbalan pendaftar Mahkamah Persekutuan, Norhafizah Zainal Abidin hari ini.

Dua Mahkamah Tinggi berasingan telah membenarkan permohonan LHDN untuk memasukkan penghakiman ringkas bagi mendapatkan semula tunggakan cukai sebanyak RM1.69 bilion daripada Najib dan RM37.6 juta dari Nazifuddin, masing-masing bagi tempoh antara 2011 dan 2017.

Penghakiman ringkasan diperoleh apabila mahkamah memutuskan kes, melalui penghujahan bertulis, tanpa perbicaraan penuh dan memanggil saksi.

Kedua-dua, Najib dan Nazifuddin kalah dalam rayuan di Mahkamah Rayuan pada September tahun lalu untuk mengetepikan penghakiman ringkasan itu.


Polis cari dua wanita video gurauan tarik tudung dipakai muslimah

Polis telah menerima laporan berkaitan video gurauan (prank) YouTube di mana seorang lelaki dilihat menarik tudung dua wanita, menurut sebuah akhbar tempatan.

Ketua Polis Daerah Wangsa Maju Superintendan Ashari Abu Samah berkata seorang lelaki yang memuat naik video itu telah membuat laporan polis pada Isnin (4 Julai).

Berdasarkan maklumat yang diterima, Ashari berkata, video itu dibuat untuk mendapat perhatian di media sosial.

Katanya, polis belum menerima sebarang laporan daripada dua wanita yang terbabit dalam video berkenaan.

“Kami sedang mencari kedua-dua wanita itu untuk merekodkan keterangan mereka mengenai kejadian itu,” katanya.

Semalam (5 Julai) lelaki yang juga Youtuber dikenali Nick memohon maaf atas keterlanjurannya memuat naik video ‘prank’ tarik tudung dua wanita di saluran Youtubenya dengan mendakwa kononnya untuk melihat sama ada orang Melayu masih mempertahankan agama Islam.

Permohonan maaf itu dibuat menerusi video terbaru yang dimuat naik di Youtube, tidak lama selepas mencetuskan kontroversi.

Sekalipun sudah menjelaskan perkara sebenar, rata-rata netizen terus melemparkan kecaman terhadapnya dan menganggapnya kurang ajar kerana tidak menghormati wanita Muslimah.

Dalam video sama, dua wanita terbabit turut memohon maaf kepada semua yang tersinggung selepas menonton rakaman yang tular itu.

Menerusi video terdahulu, Nick menjelaskan video dimuat naik itu adalah eksperimen sosial dilakukannya untuk melihat sejauh mana reaksi netizen dan turut memberitahu dua wanita yang kononnya menjadi mangsa ‘prank’ adalah rakannya.


Pandemik belum berakhir: PBB

Selepas dua tahun wabak Covid-19 belum berakhir dan boleh berlarutan lagi disebabkan pengedaran vaksin yang tidak sama rata, kata Setiausaha Agung Pertubuhan Bangsa-Bangsa Bersatu (PBB) pada Rabu (9 Mac).

“Kesan paling tragis wabak itu ialah kesihatan dan berjuta-juta nyawa, dengan lebih 446 juta kes di seluruh dunia, lebih enam juta kematian disahkan, dan tak terkira lagi bergelut dengan kesihatan mental yang semakin teruk,” kata Antonio Guterres dalam satu kenyataan menandakan ulang tahun kedua krisis global.

“Terima kasih kepada langkah kesihatan awam yang tidak pernah berlaku sebelum ini, pembangunan dan pengedaran vaksin yang sangat pesat, banyak bahagian dunia dapat mengawal wabak itu,” katanya.

“Tetapi adalah satu kesilapan besar untuk menganggap wabak itu sudah berakhir.”

Guterres mengingatkan bahawa pengedaran vaksin kekal tidak sama rata, dan walaupun 1.5 bilion dos vaksin dihasilkan setiap bulan, hampir tiga bilion penduduk dunia masih menunggu suntikan pertama mereka.

“Kegagalan ini adalah akibat langsung daripada keputusan dasar dan belanjawan yang mengutamakan kesihatan rakyat di negara kaya berbanding kesihatan rakyat di negara miskin,” katanya.

Beliau menambah bahawa pemulihan dua peringkat adalah “resipi untuk lebih banyak variasi, lebih banyak penutupan dan lebih banyak kesedihan dan pengorbanan di setiap negara”.

Kenyataan itu diakhiri dengan menyeru seluruh dunia untuk “mendedikasikan semula diri kita untuk menamatkan pandemik ini… dan menutup bab menyedihkan ini dalam sejarah manusia, sekali dan untuk selamanya”.

Kerajaan Malaysia semalam membuat keputusan bukan sahaja untuk membuka semula sempadan sepenuhnya, tetapi juga mengumumkan negara akan memasuki fasa peralihan endemik mulai 1 April depan.

Bagaimanapun beberapa prosedur operasi standard (SOP), termasuk 10 keperluan dan sembilan garis panduan yang telah biasa diamalkan penduduk Malaysia akan dilaksanakan dalam fasa peralihan endemik itu. – Agensi


Sebelas lemas diheret ombak

Sekurang-kurangnya 11 terbunuh apabila diheret ombak kuat ke laut ketika mereka melakukan ritual di Pantai Payangan Kecamatan Ambulu, Jember, Jawa Timur, tengah malam tadi.

Ketua Polis Jember AKP Komang Yogi Arya Wiguna berkata sehingga kini 10 mayat telah ditemui dan gerakan mencari seorang lagi yang masih hilang sedang dijalankan.

Memetik laporan media Indonesia, ritual itu disertai 24 individu dari Tunggal Jati Nusantara, Jember kira-kira jam 12.25 pagi waktu tempatan.

“Iya betul korban meninggal sampai sekarang ini seramai 10 orang. Seorang masih dicari,” kata Komang.

Semua individu terbabit dikatakan melakukan ritual sambil berjalan di tepi pantai secara bergandingan sebelum diterpa ombak yang mengheret mereka ke tengah laut.

Ketua Unit Operasi Badan Pengurusan dan Mitigasi Bencana Jawa Timur, Budi Santosa pula berkata ombak yang menghanyutkan semua mangsa dikatakan sangat besar.

Ketua Polis Seksyen Ambulu AKP Maaruf pula berkata semua anggota rombongan itu telah diingatkan oleh warga sekitar mengenai kejadian ombak kuat di pantai berkenaan.

Namun, katanya, kumpulan itu tidak mempedulikannya dan mengadakan ritual berkenaan sebelum kebanyakan mereka diheret ombak ke laut. – Agensi


40 buah rumah di Gua Musang terjejas akibat banjir kilat

Sebanyak 40 buah rumah terjejas susulan kejadian banjir kilat yang melanda Rancangan Kemajuan Tanah (RKT) Kesedar Jeram Tekoh di Gua Musang susulan hujan lebat sejak semalam.

Menurut maklumat diterima, hujan turun kira-kira jam 7 malam dan paras air Sungai Ceweh mula meningkat sekitar 12.30 malam tadi.

Mangsa, Siti Aisyah Ibrahim, 25 berkata mereka tidak sempat menyelamatkan barangan kerana air naik secara mengejut.

“Saya dan keluarga tidak tidur semalaman kerana air mencecah paras lutut.

“Sebaik sahaja air surut, kami terus bergotong royong membersihkan lumpur yang masuk ke dalam rumah,” katanya ketika ditemui pemberita di RKT Jeram Tekoh, hari ini, lapor Utusan Malaysia.

Sementara itu, Mohd. Ghazali Bedol, 62 berkata setiap tahun RKT Jeram Tekoh dilanda banjir kilat selepas kejadian banjir besar tahun 2014.

Katanya, keadaan itu dipercayai berpunca dari Sungai Ceweh yang cetek dan tidak lagi dapat menampung kapasiti air hujan yang banyak.

“Kami berharap pihak berkuasa terutamanya Jabatan Pengairan dan Saliran (JPS) dapat mengorek dan mendalamkan Sungai Ceweh.

“Jika keadaan itu dilakukan dapat membantu penduduk yang sering berdepan kerugian akibat kerosakan harta benda itu,” katanya.


Gerakan jatuhkan Ketua Menteri Melaka wujud, dedah seorang ADUN

Ahli Dewan Undangan Negeri (ADUN) Rembia, Datuk Muhammad Jailani Khamis mendedahkan wujud gerakan untuk menjatuhkan kerajaan Melaka diterajui UMNO yang menjadi kontroversi baru-baru ini.

Jelasnya, beberapa ADUN kerajaan tidak menyokong Ketua Menteri Melaka Datuk Seri Sulaiman Md Ali dan merancang bersama ADUN blok pembangkang, Pakatan Harapan (PH) untuk menjatuhkan kerajaan negeri yang dipimpinnya.

“Memang ada gerakan (menjatuhkan Ketua Menteri) dan kita mempunyai bukti kukuh terdapat cubaan untuk merosakkan keharmonian kepemimpinan kerajaan negeri.

“Ia bukan isu baharu, malah berlaku sejak terbentuknya kerajaan hasil gabungan wakil rakyat Barisan Nasional (BN), Perikatan Nasional (PN) dan Bebas di negeri ini awal Mac tahun lalu.

“Apa yang saya perhatikan, cubaan kumpulan itu sebenarnya tiada asas konkrit untuk menjatuhkan kerajaan negeri, sebaliknya ia tidak lebih daripada kepentingan individu tertentu saja,” katanya dipetik dalam laporan media.

Exco Jawatankuasa Pelancongan, Kebudayaan dan Warisan negeri itu bagaimanapun membidas tindakan sekumpulan ADUN tersebut yang dilihat mempunyai kepentingan peribadi.

“Bagi saya, kerajaan negeri sedia ada yang dipimpin Sulaiman sudah dan sedang menjalankan tugas dengan baik, jadi tidak ada alasan untuk mengubah sebuah kerajaan yang bagus seperti ini,” ujarnya lagi.

Difahamkan, terdapat empat ADUN yang tidak menyokong Sulaiman dan dikatakan sudah menandatangani Akuan Bersumpah (SD) menolak kepemimpinannya.

Kerajaan Melaka yang diterajui BN dibentuk pada Mac tahun lalu selepas PH tumbang berikutan empat ADUN ketika itu memberikan sokongan kepada gabungan PN.

Kerajaan Melaka ketika ini diwakili 17 ADUN dengan 14 daripadanya diwakili UMNO, diikuti dua daripada Bersatu dan satu Bebas, manakala pembangkang pula 11 kerusi.


Kematian akibat Covid-19 lepasi 30,000 kes, Selangor tertinggi

Kes kematian akibat komplikasi Covid-19 di seluruh negara dalam tempoh 24 jam semalam, turun empat hari berturut-turut, menurut laporan harian Kementerian Kesihatan (KKM) dalam laman sesawangnya COVIDNOW, hari ini.

Semalam seramai 24 pesakit Covid-19 di sepuluh negeri meninggal dunia, berbanding 38 kes kematian pada Sabtu, Jumaat (45 kes), dan Khamis (55 kes). Seramai 68 pesakit dilaporkan meninggal dunia pada Rabu (17 November 2021).

Jumlah kematian semalam menjadikan kumulatif sejak wabak Covid-19 mula melanda negara awal tahun lalu kini sebanyak 30,002 kes, termasuk 6,064 pesakit yang meninggal dunia sebelum sempat menerima rawatan perubatan atau kes ‘brought in death’ (BID).

Mengikut rekod KKM, dalam tempoh 24 jam semalam Kelantan mencatat lima kematian, menjadikan kumulatif 1,121 kes. Negeri itu merekodkan 151,711 kes positif dengan 144,514 pesakit telah sembuh.

Sehingga semalam, Kelantan mencatatkan 6,111 kes aktif, termasuk 4,673 yang menjalani kuarantin di rumah; 813 ditempatkan di PKRC; 583 dimasukkan ke hospital; dan 42 dirawat di unit rawatan rapi (ICU), dengan 25 pesakit memerlukan alat bantuan pernafasan.

Sementara itu, Johor merekodkan empat kematian; diikuti masing-masing tiga di Kedah dan Perak; dan masing-masing dua di Sabah, Sarawak serta Terengganu.

Satu kes kematian masing-masing dicatatkan di Negeri Sembilan, Pahang, dan Pulau Pinang.

Tiada kes kematian direkodkan di Melaka, Perlis, Selangor, Kuala Lumpur, Labuan dan Putrajaya.

Sementara itu, kes aktif di Selangor terus meningkat kepada 18,210 semalam, berbanding 17,822 pada Sabtu.

Daripada jumlah kes aktif itu, 15,828 pesakit menjalani kuarantin di rumah; 1,267 ditempatkan di PKRC; 1,025 dimasukkan ke hospital; dan 90 pesakit dirawat di ICU), dengan 50 daripadanya memerlukan alat bantuan pernafasan.

Selangor juga merekodkan kumulatif positif sebanyak 740,277 kes, berbanding 713,882 pesakit disahkan sembuh, manakala 9,727 lagi meninggal dunia.

KKM juga melaporkan jumlah kes aktif di seluruh negara semalam turun 695 kes menjadi 68,790, berbanding 69,485 kes pada Sabtu.

Daripada jumlah itu, 55,026 pesakit dikuarantin di rumah; 7,792 ditempatkan di PKRC; 5,431 dimasukkan ke hospital; dan 541 pesakit dirawat di ICU, dengan 267 daripadanya memerlukan alat bantuan pernafasan.

Sehingga semalam, negara mencatat 2,580,874 kumulatif positif dengan 2,487,809 pesakit telah sembuh.


Apa tujuan Presiden UMNO berterusan desak PRU awal lagi?

Selepas berakhir Perhimpunan Agung UMNO 2021 (2021) baru-baru ini, nampaknya Datuk Seri Ahmad Zahid Hamidi masih tidak berhenti meneruskan desakan supaya pilihan raya umum (PRU-15) disegerakan, terbaharu menerusi kenyataan dalam hantaran Facebooknya.

Presiden UMNO seakan beria-ria mahu PRU-15 disegerakan walaupun Perdana Menteri (PM) Datuk Seri Ismail Sabri Yaakob sudah memberi jaminan ia akan dibincangkan secara teliti dengan semua pihak berkepentingan terlebih dahulu, jadi mengapa perlu terus mendesak?

Semasa PAU lalu, Zahid sendiri memberi kelonggaran kepada Ismail Sabri untuk menentukan masa yang sesuai dan mengikut budi bicaranya berhubung pembubaran Parlimen, tetapi dalam kenyataan semalam Zahid sebaliknya dilihat cuba memberi tekanan berterusan kepada Naib Presiden UMNO tersebut.

Sekali lagi Zahid membangkitkan berhubung isu memorandum persefahaman (MoU) 2.0 dengan secara jelas menyatakan pendirian agar kerajaan menolak sebarang usaha untuk menyambungnya, adakah beliau cuba memberi tekanan kepada Ismail Sabri supaya membubarkan Parlimen bagi memberi laluan PRU-15 dilaksanakan?

Untuk rekod, Ismail Sabri sudah diberikan peluang dan ruang untuk menentukan sendiri masa yang sesuai PRU-15 diadakan, malah Zahid dalam ucapannya juga berkata akan menghormati hak dan kuasa yang dimiliki PM untuk membuat sebarang keputusan berhubung isu PRU-15.

Kuasa Presiden tidak sama dengan kuasa dimiliki PM, Zahid mungkin boleh mendesak untuk PRU-15 diadakan segera tetapi keputusan adalah di tangan Ismail Sabri selaku PM, jadi lebih baik sebarang keputusan berhubung perkara tersebut diberikan kepada PM untuk menentukannya.

Jika sekalipun pembangkang mahu meneruskan MoU 2.0, ia juga terserah kepada Ismail Sabri sendiri sama ada menerima atau menolaknya dan PM berhak membuat keputusannya sendiri tanpa perlu mengikut telunjuk sesiapapun.

Bahkan, sudah termaktub dalam Perlembagaan Ismail Sabri mempunyai hak untuk menasihati Yang di-Pertuan Agong apabila tiba masa yang sesuai untuk mengadakan PRU-15 dan sudah pasti pelbagai aspek serta kepentingan negara perlu diteliti terlebih dahulu sebelum keputusan tersebut dimuktamadkan.

Atau, adakah tekanan yang diberikan oleh Zahid ini mahu mengulangi episod yang berlaku pada tahun lepas semasa beberapa Ahli Parlimen UMNO menarik sokongan terhadap kerajaan Perikatan Nasional (PN) dipimpin Tan Sri Muhyiddin Yassin?

Senario yang berlaku di Melaka sehingga Pilihan Raya Negeri (PRN) diadakan tidak boleh dijadikan asas yang sama untuk Zahid mengulangi langkah menjatuhkan Muhyiddin sebelum ini, senario sekarang adalah Ismail Sabri juga mendapat sokongan Ahli Parlimen pembangkang.

Satu-satunya alasan yang boleh Zahid gunakan adalah berhubung Rang Undang-Undang (RUU) Anti Lompat Parti yang dijanjikan Ismail Sabri dalam MoU yang dimerterai sebelum ini, ia memandangkan undang-undang tersebut tidak sempat dibentang pada sidang Dewan Rakyat kali ini.

Beberapa kenyataan pemimpin blok pembangkang sudah mempersoalkan berhubung RUU tersebut yang tidak dibawa ke Dewan Rakyat kali ini walaupun pada awalnya dijadualkan diluluskan pada sidang kali ini.

Bagaimanapun, setakat ini tidak ada kenyataan ugutan atau tekanan yang jelas diberikan oleh pembangkang terhadap Ismail Sabri berhubung RUU tersebut, beberapa kenyataan yang ada pun sekadar memberikan peringatan supaya kerajaan menghormati MoU sebelum ini supaya membentangkannya dengan segera.

Pembangkang sedar sekiranya berterusan memberi tekanan ia berkemungkinan akan mengakibatkan PRU-15 bakal disegerakan dan yang pastinya ia akan memberi kelebihan kepada UMNO, jadi tidak perlu untuk mereka mengambil risiko yang besar sehingga menyebabkan episod duka di Melaka dan Johor berulang.

Langkah untuk mewujudkan pakatan dikalangan parti pembangkang juga masih tidak berjalan apabila tiada persefahaman sesama mereka, ia pastinya akan menguntungkan UMNO dan Barisan Nasional (BN) jika PRU-15 diadakan lebih awal.

Selain itu, Ismail Sabri juga tidak perlu bimbang atau berasa tergugat dengan kritikan kecil pemimpin pembangkang kerana itu adalah sifat semulajadi mereka yang cuba menunjukkan masih berbisa pada pandangan mata penyokong walhal realitinya kecut telor jika PRU-15 diadakan dengan segera.

Pertembungan banyak penjuru hanya akan menguntungkan UMNO-BN, dua kajian kes di Melaka dan Johor sudah cukup untuk membuktikan teori tersebut. Jika masih berdegil, hasil sama semasa PRN Melaka dan Johor juga akan berulang.

Dalam keadaan ini, kunci dipegang oleh Ismail Sabri dan sebagai PM tidak perlulah berasa bimbang dengan kritikan kecil pembangkang, mungkin yang patut dibimbangi adalah sekiranya Zahid kembali duduk satu meja dengan cikgunya, Datuk Seri Anwar Ibrahim.

Tetapi difahamkan, Anwar sudah tidak lagi menjawab telefon anak muridnya mungkin disebabkan sudah serik kena kencing beberapa kali sebelum ini.


NATO memberi amaran perang Russia-Ukraine ambil masa bertahun

Peperangan di Ukraine boleh berlarutan selama bertahun-tahun, kata ketua Pertubuhan Perjanjian Atlantik Utara (NATO) pada Ahad (19 Jun), sambil meminta sokongan padu daripada sekutu Ukraine ketika tentera Russia berusaha merebut wilayah di timur negara itu.

Setiausaha Agung NATO Jens Stoltenberg berkata membekalkan senjata canggih kepada tentera Ukraine akan meningkatkan peluang membebaskan wilayah timur Donbas daripada kawalan Russia, lapor akhbar Bild am Sonntag Jerman.

“Kita mesti bersedia dengan hakikat bahawa ia boleh mengambil masa bertahun-tahun. Kita tidak boleh berputus asa dalam menyokong Ukraine.

“Walaupun kosnya tinggi, bukan sahaja untuk sokongan ketenteraan, juga kerana kenaikan harga tenaga dan makanan,” katanya.

Perdana Menteri Britain Boris Johnson, yang melawat Kyiv pada Jumaat, memberi pendapat sama berhubung keperluan bersiap sedia untuk perang yang panjang, lapor akhbar Sunday Times London.

Bercakap kepada pemberita pada Sabtu, Johnson menekankan keperluan sekutu Ukraine membantu negara itu bagi tempoh masa yang lama, tatkala tentera Russia bergerak ke hadapan inci demi inci.

Sasaran utama dalam terbaharu serangan Moscow adalah untuk merampas kawalan sepenuhnya wilayah Luhansk – salah satu daripada dua wilayah yang membentuk Donbas – ialah bandar perindustrian Sievierodonetsk.

Russia berkata serangannya di bandar itu berjalan dengan lancar.

Gabenor Luhansk Serhiy Gaidai memberitahu TV Ukraine bahawa pertempuran sengit menyebabkan pemindahan penduduk dari bandar itu mustahil.

“Tetapi semua dakwaan Russia bahawa mereka mengawal bandar itu adalah pembohongan. Mereka mengawal bahagian utama bandar, tetapi bukan seluruh bandar,” katanya.

Kementerian Pertahanan Russia berkata tenteranya telah menguasai Metyolkine, di tenggara Sievierodonetsk, dengan agensi berita negara Russia TASS melaporkan bahawa ramai pejuang Ukraine menyerah kalah di sana.

“Serangan ke arah Sievierodonetsk berkembang dengan jayanya,” kata jurucakap Kementerian Pertahanan Russia Igor Konashenkov dalam satu kenyataan video. Beliau berkata penempatan Metyolkine, di pinggir timur bandar itu, telah diambil-alih sepenuhnya.

“Angkatan tentera Persekutuan Russia terus menyerang sasaran tentera di wilayah Ukraine,” katanya.

Konashenkov berkata peluru berpandu jelajah Kalibr jarak jauh menyerang pusat arahan di wilayah Dnipropetrovsk, membunuh jeneral dan pegawai Ukraine, termasuk kakitangan am.

Russia juga berkata ia telah memusnahkan 10 meriam Howitzer 155-mm M777 dan sehingga 20 kenderaan tentera di bandar Mykolaiv, Ukraine yang telah dibekalkan oleh negara-negara Barat sejak 10 hari lalu.

Peluru berpandu Iskander pula mengenai loji pembaikan kereta kebal Kharkiv di Ukraine, memusnahkan dua sistem pelancaran roket berganda, kata Konashenkov. – Agensi


MP PKR mahu Anwar perbetulkan kesilapan, pertikai lantikan anak

Veteran PKR, Hassan Abdul Karim menggesa Perdana Menteri, Datuk Seri Anwar Ibrahim memperbetulkan kesilapan dalam isu lantikan anaknya, Nurul Izzah.

Ahli Parlimen Pasir Gudang itu berkata sekiranya kesilapan dalam isu lantikan anak perempuan Anwar itu boleh diperbetulkan supaya tidak berpanjangan sehingga menimbulkan kritikan terhadap kerajaan campuran Pakatan Harapan (PH) dan Barisan Nasional (BN).

“Ada peribahasa Melayu mengatakan ‘sesat di hujung jalan, balik ke pangkal jalan’ (jika sudah mengetahui akan kesalahan yang telah dilakukan hendaklah kembali ke jalan yang sebenar), kalau tak nanti benda ini meleret-leret,” katanya dipetik laporan BH.

Beliau berkata, pelantikan anak sendiri di bawah Kementerian Kewangan diterajui Anwar adalah bercanggah dengan prinsip reformasi dan membanteras amalan nepotisme yang diperjuangkan beliau selama ini.

“Pembabitan Nurul Izzah dikhuatiri akan membabitkan campur tangan, sedangkan dalam Kementerian Kewangan sudah mempunyai pakar-pakar dan profesional sendiri yang menerima gaji.

“Walaupun tanpa gaji penasihat dalam soal kewangan ertinya nanti Jabatan Perbendaharaan Kementerian Kewangan akan tunduk kepada Izzah.

“Izzah boleh diberikan tempat dalam kerajaan seperti di bawah Kementerian Ekonomi bersama Rafizi Ramli,” katanya.

Menurutnya, jika mahukan pentadbiran yang telus dan bebas daripada kronisme atau nepotisme, Anwar tidak boleh melantik anak sendiri sebagai penasihat bagi mengelak wujudnya konflik berkepentingan.

“Saya menghormati Anwar dan sahabat saya Izzah, beliau seorang pemimpin yang pengalaman tiga penggal sebagai ahli Parlimen dan saya anggap dia sebagai ‘future leader’ (pemimpin masa depan) tetapi amat malang berada dalam kontroversi ini,” katanya.

Izzah menjadi perhatian selepas memberitahu media bahawa Anwar melantiknya sebagai Penasihat Kanan Ekonomi sejak 3 Januari lalu.

Bagaimanapun beberapa pihak termasuk daripada Pakatan Harapan tidak bersetuju dengan pelantikan tersebut kerana menyifatkan ia sebagai satu bentuk amalan nepotisme yang tidak sihat.

Anwar juga sebelum ini mempertahankan pelantikan Izzah itu dibuat berdasarkan kelayakannya.

Katanya, Izzah mempunyai ijazah kejuruteraan dan bidang dasar awam dari Universiti Johns Hopkins di AS.

Terdahulu, sebuah pertubuhan bukan kerajaan (NGO) anti-rasuah, Transparency International Malaysia (TI-M) menyifatkan langkah Anwar melantik Izzah boleh dilihat sebagai kembalinya amalan kronisme dan nepotisme di negara ini.

“Pada pandangan kami, ia memberi isyarat yang salah dan saya khuatir jika tidak diperbetulkan, ia akan diambil kira dalam persepsi umum di negara ini.

“Persepsi hari ini ialah kronisme telah kembali dan nepotisme telah menyelinap masuk, dan ini tidak baik,” kata Presidennya Muhammad Mohan.


Kekurangan ayam diselesaikan dalam masa sebulan

Isu mengenai kekurangan ayam di pasaran akan diselesaikan dalam tempoh sebulan bagi memastikan bekalan mencukupi sempena sambutan Hari Raya Haji yang akan datang.

Ini, kata Ketua Pengarah Jabatan Perkhidmatan Veterinar Datuk Dr Norlizan Mohd Noor berdasarkan sesi intervensi dan penglibatan yang dijalankan bersama pemain industri untuk menangani isu itu.

“Daripada analisis kami, isu ini akan selesai dalam masa sebulan lagi dan Insya-Allah pada Aidiladha nanti, bekalan ayam akan mencukupi.

“Ini adalah komitmen daripada semua pihak yang terlibat iaitu daripada Kementerian Pertanian dan Industri Makanan, penggiat industri dan galakan yang diberikan kerajaan,” katanya kepada pemberita selepas Sambutan Hari Veterinar Sedunia peringkat kebangsaan di Serdang, hari ini.

Menurutnya penggiat industri juga memberi komitmen dan jaminan untuk meningkatkan pengeluaran ayam.

“Kami juga telah mula mengimport ayam sejak Januari, yang akan membantu menampung kekurangan bekalan,” katanya.

Norlizan berkata beberapa faktor telah dikenal pasti menyebabkan kekurangan ayam sejak dua minggu lalu.

“Pertama, penyakit Newcastle. Penyakit ini sudah wujud di Malaysia, tetapi terdapat peningkatan peratusan disebabkan program vaksinasi yang tidak mengikut rejim yang sepatutnya, ditambah dengan kekurangan pekerja dan lain-lain.

“Kedua, perubahan cuaca, terutama di ladang terbuka, di mana ayam menghadapi tekanan dan pertumbuhannya terjejas.

“Ketiga, peningkatan kos pengeluaran. Harga makanan ayam merangkumi kira-kira 70 peratus kos pengeluaran.

“Apabila terdapat peningkatan lebih 30 peratus bagi makanan ayam, kita dapat melihat kesan yang ketara kepada kos pengeluaran.

“Semua ini – penyakit, perubahan cuaca dan kekurangan pekerja, menyebabkan penternak terpaksa mengurangkan populasi atau pengambilan ayam, yang kesannya hanya dapat dilihat tiga minggu kemudian,” katanya.


Covid-19: Jangkitan baharu di 12 negeri naik, Selangor catat 1,021 kes

Dua belas daripada 16 negeri dan Wilayah Persekutuan merekodkan peningkatan kes harian Covid-19 dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan Negeri-Negeri, malam ini.

Daripada 4,097 jangkitan baharu hari ini, Lembah Klang yang merangkumi Selangor, Kuala Lumpur dan Putrajaya, menyumbang jumlah tertinggi sebanyak 1,365 kes.

Daripada jumlah itu, Selangor mencatat 1,021 kes baharu, berbanding 682 kes semalam, menjadikan kumulatif kes positif di negeri itu sebanyak 771,180 dengan 743,737 pesakit telah sembuh, dan 9,862 kematian.

Selangor juga mencatat 17,581 kes aktif, termasuk 14,680 pesakit menjalani kuarantin di rumah; 862 ditempatkan di PKRC; 947 dimasukkan ke hospital; dan 71 pesakit dirawat di unit rawatan rapi (ICU), dengan 42 memerlukan alat bantuan pernafasan.

Sebanyak 75 kluster juga dilaporkan masih aktif di negeri itu, dengan 44 daripadanya adalah kluster tempat kerja, pendidikan (19), komuniti (enam), kumpulan berisiko tinggi (lima kluster), dan satu di pusat tahanan.

Negeri lain yang merekodkan peningkatan kes hari ini ialah Johor, Pahang, Kuala Lumpur, Pulau Pinang, Kedah, Sabah, Negeri Sembilan, Melaka, Sarawak, Perlis dan Labuan.

Kes di Johor meningkat daripada 378 semalam kepada 436 hari ini; diikuti Pahang (329 kes baharu, 279 semalam); Kuala Lumpur (317 kes baharu, 218 semalam); dan Pulau Pinang (285 kes baharu, 276 semalam).

Kedah pula merekodkan 267 kes baharu berbanding 263 semalam; Sabah (232 kes baharu, 181 semalam); Negeri Sembilan (159 kes baharu, 120 semalam); Melaka (159 kes baharu, 143 semalam); Sarawak (64 kes baharu, 47 semalam); Perlis (39 kes baharu, 24 semalam); dan Labuan (12 kes baharu, lapan semalam).

Sementara itu, jumlah pesakit yang dirawat di ICU seluruh negara turun kepada 382 pesakit dengan 201 memerlukan alat bantuan pernafasan, berbanding 408 pesakit semalam, termasuk 206 yang memerlukan alat bantuan pernafasan.

Ketua Pengarah Kesihatan Tan Sri Dr Noor Hisham Abdullah juga memaklumkan seramai 4,301 pesakit disahkan sembuh menjadikan kumulatif sejak awal tahun lalu sebanyak 2,610,610 kes pulih, berbanding 2,699,240 kumulatif kes positif.

“Daripada 4,097 kes harian yang dilaporkan pada hari ini, 86 kes atau 2.1 peratus adalah kategori 3, 4, dan 5; dan 4,011 kes (97.9 peratus) lagi adalah terdiri daripada kategori 1 dan 2.

“Sebanyak enam kluster baharu dikesan hari ini menjadikan keseluruhannya 6,049 kluster Covid-19, dengan 5,804 telah ditamatkan dan 245 lagi masih aktif,” katanya.

Beliau juga berkata daripada keseluruhan kes baharu hari ini, 4,079 adalah jangkitan tempatan yang turut melibatkan 258 bukan rakyat Malaysia, dan 18 kes import, termasuk tiga rakyat asing.


PAS tetap anggap UMNO rakan kerjasama, kekal tolak PH

PAS kekal menganggap UMNO dan parti lain yang bernaung di bawah gagasan penyatuan ummah sebagai rakan taawun (kerjasama), selain tetap menolak Pakatan Harapan (PH) dan konsep ‘khemah besar’, pada Pilihan Raya Umum Ke-15 (PRU-15).

Setiausaha Agung PAS Datuk Seri Takiyuddin Hassan berkata pendirian itu dibuat selaras keputusan mesyuarat Jawatankuasa Kerja PAS Pusat hari ini (11 September), yang memutuskan parti itu konsisten dan komited dengan agenda penyatuan ummah.

Selaras pendirian itu, beliau memaklumkan PAS terus terbuka untuk mengadakan pertemuan dan rundingan dengan rakan kerjasamanya menjelang PRU-15.

Menurutnya pendirian itu juga sekali gus akan menjadi formula utama ke arah kestabilan negara dan kesejahteraan rakyat.

“PAS kekal menganggap semua pihak yang bernaung di bawah gagasan penyatuan ummah, termasuk UMNO sebagai rakan taawun, terutama dalam membina negara yang baik dan diredhai Tuhan.

“Sehubungan itu, PAS akan terus bersikap terbuka dan sedia mengadakan pertemuan, perbincangan serta perundingan bersama semua rakan taawun dengan memfokuskan kepada titik persamaan dan merapatkan sebarang jurang perbezaan demi kebaikan negara dan rakyat.

“Ini juga selaras usul dibawa Dewan Ulama PAS Pusat dan disokong sebulat suara dalam Muktamar PAS Ke-68 di Alor Setar baru-baru ini,” katanya dalam kenyataan malam ini.

Muktamar PAS Ke-68 awal bulan ini meluluskan 13 usul, antaranya penyatuan parti politik dan pertubuhan Melayu-Islam, termasuk meneruskan kerjasama dengan UMNO melalui platform Muafakat Nasional (MN) bagi memastikan situasi satu lawan satu pada PRU-15.

Bagaimanapun, Presiden UMNO Datuk Seri Ahmad Zahid Hamidi kemudian menyatakan kerjasama dihulurkan PAS hanya satu politik dangkal yang tidak mengambil kira keperluan rakyat sebagaimana semangat MN yang sebenar.

Presiden PAS, Tan Sri Abdul Hadi Awang pula dilaporkan menganggap kenyataan Zahid itu tidak mewakili pendirian UMNO secara keseluruhan.

Sementara itu, Takiyuddin turut menyatakan pendirian PAS yang tetap enggan bekerjasama dengan PH dan menolak konsep khemah besar tajaan mana-mana pihak sekalipun dalam menghadapi PRU-15.

“PAS amat yakin hanya dengan perpaduan di antara parti Melayu-Islam saja akan dapat menjamin terbentuknya sebuah pemerintahan yang adil dan saksama kepada semua rakyat pelbagai kaum, agama, bangsa serta budaya, seterusnya akan diterima baik oleh majoriti besar rakyat yang tidak mahu sejarah hitam lampau berulang kembali,” katanya.

Agenda khemah besar mula diperkenalkan PH pada April tahun lalu yang menawarkan kerjasama dengan mana-mana pihak yang berkongsi prinsip dan agenda reformasi gabungan itu, namun menolak kerjasama dengan ‘golongan kleptokrat’.


Kes tunggakan cukai: Najib, anak dapat kebenaran merayu

Datuk Seri Najib Razak dan anaknya Datuk Mohd Nazifuddin boleh merayu di Mahkamah Persekutuan berhubung penghakiman terus diperoleh Lembaga Hasil Dalam Negeri (LHDN) dalam kes cukai tertunggak, masing-masing berjumlah RM1.69 bilion dan RM37.6 juta.

Ini susulan keputusan sebulat suara panel tiga hakim diketuai Ketua Hakim Negara Tun Tengku Maimun Tuan Mat yang membenarkan Najib dan Mohd Nazufuddin sebagai pemohon merayu terhadap keputusan Mahkamah Rayuan itu, lapor Bernama.

“Adalah keputusan sebulat suara kami bahawa keperluan Seksyen 96 (a) dan (b) Akta Mahkamah Kehakiman 1964 telah dipenuhi dari segi Lampiran 1 (Usul untuk kebenaran merayu),” kata Tengku Maimun yang bersidang bersama hakim Mahkamah Persekutuan Datuk Nallini Pathmanathan dan Datuk Mary Lim Thiam Suan.

Seksyen 96 (a) dan (b) akta itu menyatakan bahawa kebenaran hanya akan diberikan oleh Mahkamah Persekutuan atau Mahkamah Rayuan dalam kausa sivil yang melibatkan soal prinsip am yang diputuskan buat kali pertama atau persoalan kepentingan yang menjadi hujah lanjut dan keputusan Mahkamah Persekutuan adalah untuk faedah awam atau daripada apa-apa keputusan tentang kesan mana-mana peruntukan Perlembagaan termasuk kesahihan undang-undang bertulis yang berkaitan dengan peruntukan sedemikian.

Bekas perdana menteri dan anak lelakinya memohon kebenaran untuk memfailkan rayuan terhadap penghakiman terus yang diperoleh LHDN untuk mendapatkan lebih RM1.7 bilion tunggakan cukai daripada mereka.

Dua Mahkamah Tinggi telah membenarkan permohonan LHDN untuk mendapatkan penghakiman terus bagi memperoleh semula tunggakan cukai sebanyak RM1.69 bilion daripada Najib dan RM37.6 juta daripada Mohd Nazifuddin, bagi tempoh antara 2011 dan 2017.

Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Najib dan Mohd Nazifuddin gagal dalam rayuan mereka di Mahkamah Rayuan pada 9 Sept 2021 untuk mengetepikan penghakiman terus itu.

Mahkamah Rayuan bagaimanapun membenarkan permohonan mereka untuk menangguhkan perintah penghakiman terus itu sementara menunggu pendengaran permohonan kebenaran merayu di Mahkamah Persekutuan.

Dalam kes sivil, pihak litigasi mesti mendapatkan kebenaran terlebih dahulu sebelum mereka boleh meneruskan rayuan mereka di Mahkamah Persekutuan.

Terdahulu, peguam Tan Sri Muhammad Shafee Abdullah, yang mewakili Najib dan Nazifuddin berhujah bahawa tindakan LHDN itu berniat jahat dan jelas responden (LHDN) berusaha untuk memufliskan anak guamnya walaupun sebelum Pesuruhjaya Khas Cukai Pendapatan (PKCP) boleh mendengar merit pembelaan mereka terhadap taksiran cukai tambahan yang dikemukakan terhadap mereka.

LHDN diwakili oleh Timbalan Peguamcara Hasil Dr Hazlina Hussain manakala peguam Anand Raj dari Badan Peguam Malaysia bertindak sebagai ‘amicus curiae’ atau sahabat mahkamah.

Sementara itu, seorang lagi peguam Najib dan Mohd Nazifuddin, Wee Yeong Kang ketika dihubungi berkata mereka akan memfailkan notis rayuan secepat mungkin.


Perlis rapat, Pulau Pinang jarak

Saf solat berjemaah di masjid atau surau sama ada hendak dirapatkan semula, dikurangkan atau kekal dengan mematuhi prosedur operasi standard (SOP), bergantung kepada Majlis Agama Islam Negeri masing-masing.

Keputusan biasanya dibuat berdasarkan nasihat Majlis Keselamatan Negeri (MKN) dan Kementerian Kesihatan (KKM) setelah mengkaji situasi penularan dan jangkitan Covid-19 di setiap negeri.

Contohnya, Perlis hari ini mula merapatkan semula saf solat dengan mematuhi SOP ditetapkan Majlis Agama Islam dan Adat Istiadat Melayu Perlis (MAIPs), tetapi pelaksanaannya berdasarkan ukuran sejadah jemaah masing-masing bersaiz ‘standard’ yang dirapatkan.

Difahamkan, jemaah masih dinasihatkan membawa sejadah masing-masing ke masjid atau surau.

Kelonggaran pelaksanaan solat dengan saf dirapatkan berdasarkan sejadah diperkenan Raja Perlis, Tuanku Syed Sirajuddin Putra Jamalullail.

Timbalan Pengerusi merangkap Imam II Masjid Negeri Arau, Zubair Abdullah dilaporkan berkata pelaksanaan solat jemaah dengan saf dirapatkan bermula sejak Subuh pagi tadi dengan mengambil kira sejadah jemaah bersaiz ‘standard’ dirapatkan di ruang solat.

“Saf itu boleh dalam keadaan rapat tetapi mengikut sejadah masing-masing. Alhamdulillah, dengan SOP memang kita titik beratkan dan sentiasa memantau, jadi apabila jemaah hadir kita periksa suhu dan sediakan sanitizer.

“Kalau tidak ada MySejahtera, kita sediakan buku untuk tulis nama dan pemakaian pelitup muka memang kita wajibkan dan sekiranya ada yang terlupa, kita sediakan untuk jemaah yang hadir,” katanya.

Semalam Perlis merekodkan 14 jangkitan baharu Covid-19, menjadikan keseluruhannya 7,321 kes positif, dan 137 kes kematian sejak awal 2020 lalu.

Bagaimanapun, berbeza di Pulau Pinang apabila masih mengekalkan penjarakan fizikal satu meter bagi saf solat berjemaah di masjid, kerana ancaman jangkitan Covid-19, masih wujud.

Yang Dipertua Majlis Agama Islam Negeri Pulau Pinang, Datuk Ir Ahmad Zakiyuddin Abdul Rahman yang juga Timbalan Ketua Menteri Pulau Pinang berkata, ketika ini, negeri itu masih belum dapat melaksanakan solat jemaah dengan merapatkan saf sepertimana yang dilakukan di Perlis dan Johor, dan orang ramai perlu mematuhi SOP Fasa Empat Pelan Pemulihan Negara (PPN).

“Sebelum ini, pihak kami telah mengadakan perbincangan dengan Majlis Keselamatan Negara (MKN) dan Kementerian Kesihatan (KKM) untuk mendapatkan kebenaran melaksanakan solat rapat saf, namun ia belum dapat diputuskan kerana ketika ini masih terdapat ancaman Omicron.

“Jadi, orang ramai terutama jemaah yang hadir di masjid dan surau di Pulau Pinang perlu mematuhi SOP yang telah ditetapkan sebelum ini untuk semua aktiviti pengimarahan masjid dan surau termasuk solat jemaah berjarak,” katanya lapor Bernama.

Sementara itu, Ahmad Zakiyuddin berkata, keputusan kebenaran untuk merapatkan saf ketika solat jemaah hanya akan dibuat selepas trend kes melibatkan varian Omicron di Pulau Pinang menurun.

“Semua aktiviti pengimarahan masjid adalah dibenarkan, namun tertakluk kepada SOP yang telah dikeluarkan sebelum ini dan keputusan berhubung merapatkan saf akan dibuat selepas penilaian kes Covid-19 terutama berkaitan varian Omicron,” katanya.

Pulau Pinang hari ini merekodkan 169 jangkitan baharu, turun berbanding 219 kes yang dilaporkan semalam, menjadikan kumulatif kes positif di negeri itu sebanyak 162,529, dengan 159,022pesakit telah sembuh, dan 1,755 kes kematian.

Di Johor pula, Sultan Johor, Sultan Ibrahim Sultan Iskandar berkenan membenarkan pengurangan penjarakan fizikal dalam saf solat jemaah serta aktiviti-aktiviti pengimarahan masjid dan surau dalam Fasa 4 Pelan Pemulihan Negara (PPN) berkuat kuasa Jumaat.

Exco Hal Ehwal Agama Islam Negeri Johor, Tosrin Jarvanthi dalam kenyataan media memberitahu, keputusan dilakukan bersama-sama Pengarah Jabatan Agama Islam Negeri Johor (JAINJ), Md Rofiki Samsudin dan Mufti Johor, Datuk Yahya Ahmad hari ini.

Dalam kenyataan itu, solat Jumaat dan solat fardu lima waktu dibenarkan didirikan dengan pengurangan jarak fizikal daripada satu meter kepada setengah meter di antara jemaah.

Akhir Disember lalu, Arab Saudi mengenakan semula penjarakan fizikal sama ada ketika solat atau tawaf, susulan peningkatan jangkitan Covid-19, khususnya membabitkan varian Omicron.


Ciri baharu MySejahtera bantu proses pengesanan kontrak rapat

MySejahtera kini dilengkapi dengan ciri baharu iaitu ‘MySJ Trace’ untuk membolehkan pengesanan kontak rapat yang turut menggunakan ciri baharu yang sama.

Menteri Kesihatan Khairy Jamaluddin Abu Bakar menerusi hantaran di Twitter hari ini berkata ‘MySJ Trace’ yang menggunakan sistem Bluetooth akan memberi maklumat secara langsung bilangan interaksi dengan pengguna lain yang turut mengaktifkan ciri baharu berkenaan.

“Jika anda disahkan positif, anda boleh hantar data interaksi kepada Kementerian Kesihatan (KKM) untuk proses pengesanan kontak dibuat. Semua data interaksi adalah tidak didedahkan,” katanya lapor Bernama.

Beliau berkata menerusi ciri baharu itu, masyarakat digalakkan menggunakannya apabila ke tempat awam yang tertutup selain memaklumkan bahawa ciri mendaftar keluar yang terdapat dalam MySejahtera tidak lagi digunakan.

Khairy berkata ciri baharu berkenaaan juga telah dihantar serentak kepada Google, Apple dan Huawei untuk dikemas kini.

“Sudah boleh dikemas kini di Huawei. Untuk Google dan Apple masih menunggu mereka untuk menyenaraikan update (kemas kini) baharu ini,” katanya.

MySejahtera ialah aplikasi yang dibangunkan kerajaan bagi membantu menguruskan kawalan wabak COVID-19 di negara ini.


MT tolak maklumat agensi kata UMNO kalah jika PRU-15 awal

Bekas Perdana Menteri Datuk Seri Ismail Sabri Yaakob mendedahkan beliau telah memaklumkan kepada Majlis Tertinggi (MT) UMNO bahawa Barisan Nasional (BN) akan kalah pada Pilihan Raya Umum Ke-15 (PRU-15), tetapi MT enggan menerima maklumat disalurkan agensi-agensi tertentu.

Menurutnya MT dan Perhimpunan Agung UMNO (PAU) begitu yakin akan mencapai kemenangan besar sekiranya PRU-15 diadakan segera, sedangkan dalam laporan yang beliau terima menunjukkan gabungan itu akan kalah.

Naib Presiden UMNO itu berkata walaupun mempunyai kuasa sebagai Perdana Menteri – untuk membubarkan atau tidak Parlimen – beliau tetap mengikut keputusan MT dan PAU.

Menurutnya maklumat yang beliau terima berbeza dengan apa yang diperoleh Pengarah Pilihan Raya BN Datuk Seri Mohamad Hasan yang mendakwa gabungan itu akan menang.

Malah, katanya Presiden UMNO Datuk Seri Ahmad Zahid Hamidi sendiri mengatakan beliau pernah menjadi Menteri Dalam Negeri dan maklumat yang diberikan agensi tertentu kadang-kala tidak tepat.

“Apabila desakan itu, desakan daripada parti sendiri untuk pilihan raya… dan dia orang kata ooh tak, kenapa kita tak buat awal? (MT kata) Tak buat awal kita kalah.. konon-kononnya kalau lepas PRN di Johor dan Melaka kalau kita buat kita menang.

“Dalam laporan yang saya terima, kita kalah. Dan waktu saya nak bubarkan Parlimen itu, saya beritahu kepada MT. Kita setakat ini kita kalah… Wanita UMNO melaporkan35 kerusi maksimum kita menang.

“Dan saya kata kalau (pengundi) kelabu putih campur putih hanya 60 kerusi… mungkin kita menang 30. Tapi dalam MT berkeras (adakan pilihan raya) sehinggakan saya kata okeylah. Kalau you all nak juga pilihan raya diadakan sekarang dalam setahun kita kalah. Kita semua kena bertanggungjawab.

“Sebab saya dah beritahu keadaan yang sebenar. Saya sebut di dalam mesyuarat MT bukan saya merajuk. Saya dah angkat suara sikit itu hari… kalau you all nak juga okeylah. Kita semua bertanggungjawablah.

“Sebab saya tahu kalau pilihan raya masa itu… tak menang… boleh kalah. Tapi laporan yang dikeluarkan oleh pengarah pilihan raya Tok Mat ketika itu kita menang. Kita boleh cross 112. Kita boleh menang. Presiden pun kata kita menang.

“Sehinggakan presiden kata dulu saya pernah jadi Menteri Dalam Negeri kadang-kadang agensi pun buat silap dari segi laporan. Ya kalau dah ini kehendak dan itu adalah kehendak parti… kehendak parti yang diputuskan oleh MT supaya pilihan raya perlu disegerakan,” katanya dalam temu bual bersama Media Mulia.

Ismail Sabri yang juga Ahli Parlimen Bera berkata jurucakap yang membahas dalam PAU juga mengatakan PRU perlu disegerakan.

“Dan setiap kali saya pergi terutamanya di kalangan Pemuda. dia oranglah yang menjerit bubar, bubar, bubar setiap kali saya pergi. Saya pun manusia. Ada perasaan,” tambahnya lagi.

Beliau juga mendedahkan pemimpin pembangkang bertemu beliau dan meminta supaya pilihan raya tidak diadakan segera, sebaliknya menunggu sehingga habis penggal Parlimen, malah mereka sanggup memberi sokongan penuh.

“Dia (pembangkang) kata kita akan sokong Datuk. Maknanya kerajaan takkan takkan terbubar sebab pembangkang akan sokong saya. Dia (pembangkang) boleh tandatangan SD (akuan bersumpah) sokong saya

“Boleh buat undi percaya di Parlimen pun untuk sokong saya supaya terus kekal. Tapi bagi saya apa makna saya Naib Presiden UMNO (yang) survive kerajaan dengan bergantung nyawa kepada pembangkang.

“Pembangkang beri nyawa kepada saya untuk terus menjadi Perdana Menteri… sedangkan UMNO tak boleh terima kerana mereka dah buat keputusan nak cepat adakan pilihan raya,” katanya.

Ismail Sabri berkata disebabkan beliau adalah orang parti maka beliau mengikut keputusan MT dan PAU untuk mengadakan PRU lebih awal.

Pada PRU-15 lalu, BN dan UMNO mengalami kekalahan paling teruk dalam segarah politik sejak negara merdeka apabila hanya menang 30 kerusi Parlimen dengan 26 daripadanya adalah daripada UMNO.

Bagaimanapun, Zahid kemudian membawa UMNO bekerjasama dengan cikgunya Datuk Seri Anwar Ibrahim untuk menubuhkan kerajaan Pakatan Harapan-BN (PH-BN), dengan beliau sendiri dilantik menjadi Timbalan Perdana Menteri.


PN lancar manifesto esok, tawaran menyeluruh untuk rakyat

Perikatan Nasional (PN) bakal melancarkan manifesto Pilihan Raya Umum ke-15 (PRU-15) esok (6 November 2022).

Pengerusinya, Tan Sri Muhyiddin Yassin berkata tawaran yang digariskan dalam manifesto itu meliputi pelbagai aspek termasuk ekonomi dan sosial.

“Saya akan perincikan esok mengambil kira semua perkara yang saya fikir penting untuk kita laksanakan. Saya nak nyatakan, kita tidak hanya berjanji dan akan laksanakan sepenuhnya apa yang dijanjikan dalam manifesto kita.

“Antara perkara yang akan kita tekankan ialah berkaitan dengan soal ekonomi, sosial, pendidikan, alam sekitar, belia, wanita dan beberapa perkara lain. Saya harap ini mendapat tarikan pengundi seluruh negara,” katanya kepada pemberita usai proses penamaan calon PRU-15 di Pusat Konvensyen Hab Pendidikan Pagoh, Pagoh, hari ini.

Beliau yang tiba awal ke pusat penamaan calon itu ditemani isteri, Puan Sri Noorainee Abdul Rahman sedondon berbusana biru berharap agar pengundi pertama kali turun menjalankan tanggungjawab mereka pada 19 November ini.

“Tapi apa pun penting jentera PN seluruh negara akan bekerja keras memastikan pengundi yang layak mengundi untuk keluar beramai-ramai. Bagi saya satu tanggungjawab yang amat penting dalam PRU-15.

“Walau apa situasi sekalipun kita harap jumlah peratusan yang akan keluar mengundi adalah tinggi, menunjukkan kita menggunakan hak kita untuk keluar beramai-ramai mengundi terutama mereka yang buat pertama kali didaftarkan secara automatik dalam sistem pilihan raya iaitu umur 18 tahun ke atas yang sudah boleh mengundi.

“Jadi harapan kita supaya mereka diberi pertimbangan yang bijaksana untuk memilih parti yang mereka anggap boleh bertanggungjawab, memikul amanah dan memahami masalah rakyat.

“Itu yang kami dalam PN janjikan kerana kita tahu dan saya amat sedar keadaan sekarang masih belum pulih sepenuhnya. Jadi wajarlah pengundi-pengundi memberi sokongan dan memilih calon-calon PN yang bertanding di seluruh negara,” katanya.

Dalam pada itu, Muhyiddin yang juga bekas perdana menteri turut berharap dapat terus mempertahankan kerusi yang disandangnya sudah hampir 40 tahun lalu itu.

“Hari ini saya telah menyerahkan borang penamaan calon dan diisytiharkan saya akan bertanding sebagai calon PN untuk kawasan Parlimen Pagoh. Nombor bilangan saya adalah dua (2).

“Nampaknya ada persaingan dengan parti-parti yang lain tapi saya berdoa ke hadrat ALLAH, berkat usaha yang kita telah lakukan dan Pagoh ini yang sudah sinonim dengan saya hampir 40 tahun, mudah-mudahan 19 November saya akan diberikan sokongan yang besar untuk dipilih sebagai wakil rakyat, Ahli Parlimen Pagoh,” katanya.

Proses penamaan calon bagi PRU-15) yang bermula 9 pagi tadi di 222 pusat penamaan calon di seluruh negara selesai apabila kesemua pusat berkenaan ditutup secara rasminya pada 10 pagi ini dan aktiviti kempen PRU-15 bermula secara rasmi selama 14 hari sehingga 11.59 malam, 18 November nanti.


Endemik, masa usahawan kembali bangkit

Peralihan ke Fasa Endemik merupakan ‘exit strategy’ bagi membolehkan rakyat Malaysia kembali ke kehidupan hampir normal selepas dua tahun berperang dengan Covid-19.

Fasa Peralihan ke Endemik merupakan fasa sementara sebelum negara beralih ke Fasa Endemik yang hanya boleh diumumkan oleh Pertubuhan Kesihatan Sedunia (WHO).

Endemik bermaksud kejadian penyakit yang sentiasa wujud dalam masyarakat atau sesuatu tempat.

Penyakit ini dijangka sentiasa ada kes dan pada kadar yang stabil serta rendah. Contohnya, denggi adalah penyakit endemik di Malaysia.

Dalam pada itu, kadar vaksinasi Covid-19 lengkap bagi populasi dewasa dalam negara ialah 98.7 peratus. Kadar vaksinasi dos penggalak bagi populasi dewasa adalah 64 peratus (statistik sehingga 7 Mac 2022).

Jika dilihat sudut keusahawanan, fasa peralihan ke endemik dilihat sebagai peluang kedua bagi usahawan meningkatkan pendapatan setelah terkesan akibat Covid-19.

Menurut perunding keusahawanan yang juga pengasas PakarHR, Hisham Wahab, , fasa peralihan itu harus digunakan sebaiknya demi kelangsungan masa akan datang.

“Pengangguran di Malaysia masih berada pada kadar 700,000 orang. Ia indikasi yang boleh dimanfaatkan banyak industri yang memerlukan tenaga kerja mahir dan separa mahir,” kata Hisham.

Dalam pada itu, usahawan yang ingin bengkit semula boleh melayari laman web, www.teamhebat.com bagi melihat peluang dan ruang baharu untuk memulakan perniagaan.

Sementara itu, beliau berpendapat, ramai usahawan apabila menjalankan bisnes, mereka terlalu fokus kepada bahagian jualan dan pemasaran sahaja. Mereka lupa sebenarnya sumber manusia (HR) juga merupakan tunggak utama dalam syarikat.

“Ramai pemilik perniagaan  beranggapan HR ini hanya melibatkan kerja pengkeranian sahaja atau kerja-kerja penyusunan fail sahaja. Kebanyakan daripada mereka berpendapat bahawa kerja-kerja HR sekadar kira gaji dan merekod cuti pekerja semata-mata,” katanya.

Dalam pada itum  Ketua Pegawai Operasi (COO) PakarHR, Salwa Azlan pula berkata ada juga ushawan yang masih bergantung sepenuhnya kepada Google berkaitan dengan urusan HR, terutamanya yang melibatkan dokumen-dokumen staf.

“Sebenarnya, perkara ini merumitkan mereka kerana di Google, terdapat banyak pilihan yang mereka sendiri tidak pasti kesahihannya.

“Google memang senang, tekan je semua keluar. Masalahnya, macam mana mereka nak tahu yang betul dan yang mana salah? Jadi, kalau benda ni pun Bisnes Owner tak jelas, macam mana mereka nak ‘Grow’kan bisnes mereka dengan team yang berkualiti”,” ujarnya,

Sebagai rekod, PakarHR telah berjaya memenangi Anugerah dalam majlis Anugerah Keusahawanan Johor (AKJ) 2020 yang dianjurkan oleh kerajaan Negeri Johor baru-baru ini.


Mahkamah Persekutuan denda Exco kerajaan UMNO-DAP Perak RM10,000

Mahkamah Persekutuan hari ini (13 Februari 2023) mendapati bekas peguam yang kini menjadi ahli Exco kerajaan UMNO-DAP Perak bersalah atas salah laku profesional ketika mewakili seorang lelaki di Mahkamah Perusahaan 13 tahun lalu.

Memetik laporan FMT, sidang tiga hakim Mahkamah Persekutuan dipengerusikan Hakim Datuk Nallini Pathmanathan turut mengenakan denda RM10,000 ke atas A Sivanesan, yang juga Ahli Dewan Undangan Negeri (ADUN) Sungkai.

Untuk rekod, kelayakan Ahli Parlimen dan ADUN terlucut sekiranya mereka didapati bersalah dan dijatuhi hukuman oleh pihak mahkamah. Mereka akan hilang kelayakan apabila dijatuhi hukuman penjara 12 bulan atau lebih, atau didenda tidak kurang daripada RM2,000.

Dalam kes hari ini, Nallini berkata Mahkamah Rayuan mesti berhati-hati untuk campur tangan dalam penemuan fakta dibuat oleh jawatankuasa lembaga tatatertib peguam bela dan peguam cara.

“Dalam kes ini, nota prosiding dan kurniaan Mahkamah Perusahaan mengesahkan asas bagi penemuan fakta jawatankuasa tatatertib.

“Tiada asas untuk Mahkamah Rayuan membatalkan keputusan berhubung peristiwa pada 6 April 2010 semata-mata atas keterangan saksi lain,” katanya ketika membenarkan rayuan oleh Majlis Peguam dan K Pathmanathan.

Nallini, yang bersidang bersama Hakim Vernon Ong dan Harmindar Singh Dhaliwal, berkata Mahkamah Rayuan menggunakan pendekatan dangkal apabila memutuskan Sivanesan tidak bertindak untuk Pathmanathan semata-mata kerana Borang A dan B tidak diserahkan di Mahkamah Perusahaan.

“Hakikatnya tiada locus standi disebabkan tidak mengisi borang bukan suatu isu,” katanya menurut laporan itu.

Beliau berkata Mahkamah Rayuan gagal memahami bahawa Sivanesan bertindak untuk Pathmanathan malah memberi aku janji untuk memfailkan borang diperlukan bagi pelantikannya walaupun tidak mempunyai arahan untuk berbuat demikian.

“Oleh itu, jawatankuasa tatatertib wajar dalam membuat keputusannya,” katanya.

Nallini berkata, Sivanesan sepatutnya memaklumkan kepada Pathmanathan tarikh perbicaraan baharu yang ditetapkan oleh Mahkamah Perusahaan, tetapi gagal berbuat demikian.

“Tidak kira sama ada dia boleh atau tidak mendapatkan borang ditandatangani, menjadi tanggungjawabnya untuk memaklumkan Pathmanathan mengenai tarikh perbicaraan kerana dia telah mengambil tanggungjawab untuk bertindak sebagai peguamnya,” katanya ketika mengesahkan keputusan Mahkamah Tinggi.

Mahkamah juga memutuskan wajar untuk Majlis Peguam menjadi pihak dalam rayuan itu memandangkan peranan tatatertib dan penasihatnya terhadap peguam.

Pada Februari 2021, Mahkamah Tinggi mengesahkan dapatan lembaga tatatertib yang mendapati Sivanesan bersalah atas salah laku profesional.

Lembaga itu membuat keputusan muktamad selepas mempertimbangkan cadangan oleh jawatankuasa tatatertib.

Prosiding tatatertib itu dibawa oleh Pathmanathan yang mendakwa Sivanesan melakukan pelbagai pelanggaran terhadap Akta Profesion Undang-undang dan peraturan etikanya.

Dalam laporannya yang dikeluarkan pada Ogos 2018, jawatankuasa tatatertib mengenal pasti beberapa salah laku yang dilakukan oleh Sivanesan.

Ini termasuk memperdaya Mahkamah Perusahaan untuk mempercayai dia bertindak untuk Pathmanathan, gagal mematuhi aku janji yang diberikan kepada mahkamah untuk memfailkan borang diperlukan untuk mengesahkan pelantikannya, serta gagal hadir dan bersedia untuk perbicaraan.

Pathmanathan memfailkan aduan terhadap Sivanesan pada 13 Jun 2016, selepas Mahkamah Perusahaan membatalkan tuntutan pemecatan tidak adil kerana ketidakhadirannya di mahkamah.

Beliau mendakwa Sivanesan gagal memaklumkan tarikh perbicaraan, tetapi mengakui tidak melengkapkan Borang A dan B untuk melantik peguam itu bertindak bagi pihaknya.

Sivanesan diwakili peguam R Kengadharan, L Nagarajan, S Muhendran, dan S Lavenyia, manakala Heng Yee Keat mewakili Majlis Peguam.

Pathmanathan dianugerahkan kos RM20,000.


Oxford Economics, ICAEW ramal pertumbuhan negara 6.5 peratus 2022

Institut Akauntan Bertauliah England dan Wales (ICAEW) meramalkan pertumbuhan ekonomi negara berkembang kepada 6.5 peratus tahun depan berikutan negara menuju lebih dekat kepada imuniti kelompok dan pemulihan yang lebih selaras di semua sektor.

Memetik unjuran ekonomi terbaharu Oxford Economics, negara-negara Asia Tenggara akan terus mengalami peningkatan pemulihan yang berbeza pada 2021, dipacu kemampuan masing-masing untuk membendung gelombang baharu jangkitan Covid-19 dan kejayaan mereka dalam pemerolehan dan pengedaran vaksin.

“Ketidakpastian masih kekal memandangkan kadar pemulihan akan bergantung kepada kemajuan pelaksanaan vaksin dan sama ada kemungkinan yang masih tinggi untuk melaksanakan sekatan pergerakan selanjutnya dalam masa yang terdekat ini.

“Bagaimanapun, prospek pertumbuhan serantau bagi Asia Tenggara dalam jangka sederhana dan panjang kekal optimis,” menurut laporan itu.

Namun dengan kira-kira 60 peratus daripada penduduk Malaysia dijangka divaksin sepenuhnya menjelang akhir tahun ini ICAEW menjangkakan ia akan membolehkan lebih banyak kelonggaran kekal terhadap sekatan dan meningkatkan perkhidmatan dan perbelanjaan sosial.

Sehubungan itu, ICAEW yang mengesahkan laporan terbaharu Oxford Economics itu juga menjangkakan Keluaran Dalam Negara Kasar (KDNK) Malaysia berkembang 5.3 peratus menjelang akhir 2021 susulan peningkatan jumlah penerima vaksin Covid-19.

Oxford Economics adalah peneraju dalam melakukan analisis kuantitatif global, dengan satu-satunya model ekonomi bersepadu dunia disertai 250 pakar ekonomi sepenuh masa.

“Seperti semua negara ASEAN lain, laporan itu meramalkan Malaysia akan menyaksikan pertumbuhan KDNK yang lebih banyak pada separuh kedua 2021 berbanding purata pertumbuhan KDNK sebelum Covid-19 daripada 2011 hingga 2019, ” kata ICAEW.

Dalam kenyataan hari ini ICAEW berkata bagi Asia Tenggara, Oxford Economics meramalkan KDNK akan meningkat semula dengan kukuh kepada 4.8 peratus pada 2021 selepas merosot 4.1 peratus pada 2020.

Laporan itu berkata peningkatan berkenaan dijangka berikutan penambahbaikan dalam aktiviti-aktiviti perdagangan global, dasar makro akomodatif, sokongan fiskal kerajaan yang berterusan dan kadar faedah rendah di seluruh rantau ini.

Pertumbuhan KDNK yang berturutan dijangka lemah pada suku kedua berbanding suku pertama di kebanyakan negara di rantau ini berikutan sekatan yang lebih tegas telah menjejaskan sektor-sektor yang tidak lagi kukuh selepas menerima kesan negatif daripada langkah penjarakan sosial atau perbelanjaan sosial isi rumah yang lebih rendah, kata laporan itu.

Di sebalik cabaran sedemikian, laporan itu memaklumkan, dasar makroekonomi yang akomodatif dan lonjakan perdagangan dunia menandakan sebahagian besar Asia Tenggara masih merekodkan angka pertumbuhan KDNK yang mengagumkan pada tahun ini.

Kelonggaran sekatan pergerakan yang dijangka berlaku pada Jun dan Julai di kebanyakan negara, berkemungkinan memudahkan peningkatan ekonomi untuk separuh kedua tahun ini.

Selain Filipina dan Thailand, kebanyakan negara Asia Tenggara dijangka kembali kepada tahap pertumbuhan seperti sebelum pandemik pada tahun ini dengan Singapura dan Malaysia dijangka menyaksikan pertumbuhan KDNK antara dua dan 2.5 peratus pada 2021, melebihi paras sebelum pandemik.

Sekatan pergerakan yang terbaharu di Singapura, Vietnam dan Malaysia menandakan perbelanjaan isi rumah telah berkurangan pada suku kedua 2021.

“Bagaimanapun, ia tidak mungkin merosot ketara berikutan isi rumah dan perniagaan dilengkapi dengan pendigitalan yang lebih baik untuk membolehkan mereka bekerja dan membeli-belah secara jarak jauh.

“Kerajaan turut menggunakan lebih banyak langkah bersasar berbanding sekatan pergerakan di seluruh negara yang telah mengurangkan gangguan,” menurut laporan berkenaan.


Mahkamah tangguh keputusan rayuan Najib

Mahkamah Rayuan menangguhkan keputusan rayuan Datuk Seri Najib Razak berhubung sabitan dan hukuman terhadapnya bagi kesalahan menyeleweng RM42 juta dana SRC International Sdn Bhd, yang berlangsung selama 15 hari.

Memetik laporan agensi berita Bernama, panel tiga hakim diketuai Datuk Abdul Karim Abdul Jalil menangguhkan keputusan itu ke satu tarikh yang akan ditetapkan kelak. Turut bersidang Datuk Has Zanah Mehat dan Datuk Vazeer Alam Mydin Meera.

“Kami mengucapkan terima kasih kepada semua pihak yang membuat kajian dengan penuh teliti. Ia adalah satu rayuan yang memakan masa agak lama berbanding kes rayuan yang lain.

“Memandangkan rayuan ini melibatkan isu dan perkara yang amat penting seperti yang dihujahkan oleh kedua-dua pihak, kami memerlukan masa untuk membuat pertimbangan bagi membuat keputusan terhadap rayuan ini,” kata Abdul Karim.

Terdahulu, peguam Tan Sri Muhammad Shafee Abdullah dan Timbalan Pendakwa Raya Datuk V Sithambaram menamatkan hujah masing-masing dalam prosiding rayuan itu.

Pada asalnya, rayuan bekas perdana menteri itu ditetapkan untuk pendengaran selama 12 hari bermula 5 hingga 8 April, 12 hingga 15 April dan 19 hingga 22 April namun atas permohonan pembelaan, panel tersebut memutuskan untuk melanjutkan prosiding dari 27 hingga 28 April serta 6 Mei lepas.

Bagaimanapun, pendengaran yang dijadualkan pada 6 Mei telah ditangguhkan sehingga hari ini selepas seorang peguam dalam pasukan pembelaan terpaksa menjalani kuarantin kerana merupakan kontak rapat beberapa individu yang positif COVID-19.

Najib mengemukakan rayuan terhadap keputusan Mahkamah Tinggi Kuala Lumpur pada 28 Julai tahun lalu yang menjatuhkan hukuman penjara 12 tahun dan denda RM210 juta selepas mendapati beliau bersalah atas tujuh pertuduhan membabitkan pecah amanah jenayah (CBT), pengubahan wang haram dan menyalahgunakan kedudukan, melibatkan RM42 juta dana SRC International.

Hakim Mohd Nazlan menjatuhkan hukuman penjara 10 tahun ke atas Najib bagi setiap pertuduhan CBT dan pengubahan wang haram (masing-masing tiga pertuduhan) serta penjara 12 tahun dan denda RM210 juta atau penjara lima tahun, bagi pertuduhan menyalahgunakan kedudukan.

Bagaimanapun, beliau hanya perlu menjalani hukuman penjara selama 12 tahun selepas hakim itu memerintahkan kesemua hukuman penjara berjalan serentak.

Ahli Parlimen Pekan itu kini dibebaskan selepas diikat jamin sebanyak RM2 juta dengan dua penjamin sementara menunggu rayuan.


Sayap tentera Hamas bedil Israel

Sehari selepas Pergerakan Perjuangan Islam Palestin (Hamas) memberi amaran akan bertindak balas terhadap kekejaman rejim Zionis ke atas penduduk Palestin yang beribadat di Masjid Al-Aqsa, sayap tenteranya – Briged Izzuddin Al-Qassam (Al-Qassam) – membedil penempatan diduduki warga Israel.

Media Israel melaporkan siren amaran dibunyikan di tanah diduduki secara haram, Askalan dan sekitar Semenanjung Gaza, malam tadi, diikuti dengan letupan kuat.

Laman web Israel, Wallah, melaporkan askar rejim Zionis mengesan dua serangan peluru berpandu di Askalan, tetapi tidak menyatakan butiran lanjut.

Semalam, Hamas memberi amaran kepada rejim Israel mereka akan bertindak balas terhadap kekejaman yang dilakukan terhadap penduduk Palestin yang beribadat di Masjid Al-Aqsa dan perkampungan Sheikh Jarrah di Tebing Barat.

Panglima Tertinggi Al-Qassam Muhammad Deif berkata, pergerakan itu akan membantu dan melindungi Baitulmaqdis dan tidak akan berdiam diri.

Pesawat rejim Zionis Israel mengebom pos pemantauan Hamas di tengah Semenanjung Gaza, malam tadi.

Bagaimanapun, sejurus serangan roket ke arah penempatan haram Yahudi itu, rejim Zionis Israel mengerahkan pesawat tempurnya mengebom Semenanjung Gaza, malam tadi.

Serangan itu menyasarkan pos pemantauan Al-Qassam di tengah Semenanjung Gaza.

Sehingga kini, Kementerian Kesihatan Semenanjung Gaza tidak menyatakan sama ada serangan rejim Israel itu menyebabkan kematian kepada pihak Hamas, atau penduduk di semenanjung yang terkepung itu.

Askar rejim Israel berkata mereka bertindak balas terhadap serangan dilakukan kumpulan pejuang Palestin di Semenanjung Gaza. – Agensi


Jumlah kematian naik seiring rekod kes baharu harian

Kes kematian akibat Covid-19 di seluruh negara dalam tempoh 24 jam sehingga 12 tengah hari tadi turut bertambah seiring peningkatan kes baharu, dengan merekodkan jumlah tertinggi seramai 125 pesakit, menjadikan keseluruhannya 6,385 kes.

Enam negeri merekodkan kematian tertinggi dengan Selangor sebanyak 57 kes, diikuti Kuala Lumpur (20); Negeri Sembilan (13); Melaka (sembilan) dan masing-masing tujuh kes di Kedah dan Johor.

Kes kematian itu membabitkan 108 rakyat Malaysia dan 17 lagi bukan warganegara.

Ketua Pengarah Kesihatan Tan Sri Dr Noor Hisham Abdullah berkata dalam tempoh sama 5,990 pesakit sembuh menjadikan keseluruhannya 753,328 kes telah sembuh.

“Sebanyak 972 pesakit dirawat di unit rawatan rapi dengan 456 memerlukan bantuan alat pernafasan,” katanya dalam kenyataan hari ini sambil menjelaskan 96,236 kes lagi masih aktif.

Sementara itu Dr Noor Hisham berkata dalam tempoh sama 23 kluster baharu dikesan membabitkan 13 jangkitan tempat kerja dan 10 lagi dalam komuniti menjadikan jumlah keseluruhan sebanyak 3,116 dengan 870 masih aktif dan 2,246 sudah ditamatkan.

Tujuh kluster baharu dilaporkan di Johor, diikuti Selangor (empat), Kelantan (tiga), masing-masing dua di Melaka, Terengganu, dan Negeri Sembilan, serta masing-masing satu di Kedah, Pulau Pinang, Perak, dan Kuala Lumpur.

Terdahulu beliau memaklumkan negara merekodkan jumlah kes baharu tertinggi hari ini sejak pandemik Covid-19 melanda negara pada Mac lalu sebanyak 11,079 kes, termasuk 27 kes import yang turut membabitkan 12 bukan warganegara, menjadikan kumulatif sebanyak 855,949 kes.

Beliau berkata Selangor mencatatkan kes paling tinggi iaitu 5,263 kes diikuti Kuala Lumpur (1,521 kes) dan Negeri Sembilan (1,033 kes).

Dr Noor Hisham berkata salah satu faktor peningkatan kes baharu ialah penularan varian Delta yang paling bahaya dan mudah merebak.
“Pemakaian pelitup muka berganda amat digalakkan terutama di kawasan berisiko tinggi kerana penularan jangkitan berlaku secara airbone.

“Penyelesaian kepada pandemik Covid-19 ialah vaksinasi. Vaksin yang lengkap dua dos telah terbukti mengurangkan kematian dan kemasukkan ke hospital. Dengan vaksin, kita akan dapat sesuaikan diri untuk hidup bersama virus ini,” katanya.


Is this your leader? A racist?

Look at the rudeness and how impudent the chairman of DAP Perak is who once again made a statement without logic and even clearly seen as racially mixed and could lead to an incitement.

Nga’s chain of views, attacks and even criticism of Perikatan Nasional are just theories and personal views and it deviates from the truth.

His accusation that voting for Perikatan Nasional will cause the country to be governed like the Taliban government in Afghanistan is a very serious and extreme accusation.

It is not wrong that an issue that is voiced openly is to get an explanation but are we sure that every word used in sketching a question is not influenced by emotions or a hidden agenda all together?

Nga Kor Ming’s statement clearly hurt the feelings of the Malays and Muslims, as if depicting the administration under Islam will be based on “barbaric law” and oppress the people if that is the understanding he wants to highlight regarding this issue.

Here it can be seen how dangerous it is when a leader speaks without logical arguments.

Because every leader has its roots, and every statement made by the leader is capable of gaining blind support regardless of the validity factor or the truth in the information conveyed.

Many parties overlook the fact that this country is a country based on constitutional democracy and every citizen has the right to voice their opinions and views, but it does not mean that every view or opinion needs to be embroidered with racism.

In voicing your opinion, especially those of you who hold a position in politics, you should be more sensitive to the logic of the mind and not based solely on the heart and tongue.

Nga should be careful with his mouth and should not stuff information into the ears of the people with blind emotions.

A glimpse of memory from the literary masterpiece Usman Awang,

“ watak melayu menolak permusuhan,
setia dan sabar tiada sempadan,
tetapi jika marah tak nampak telinga,
musuh dicari ke lubang cacing,
tak dapat tanduk telinga dijinjing,
maruah dan ugama dihina jangan,
hebat amuknya tak kenal lawan ”.

Mahathir Mohd Rais
Information Chief Perikatan Nasional WP

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Anwar membela perbualan mesra dengan Zahid bukan jenayah

Selepas beberapa hari tular klip audio dengan Presiden UMNO, Datuk Seri Ahmad Zahid Hamidi, akhirnya Datuk Seri Anwar Ibrahim tampil membela perbualan mesra tersebut dengan menyifatkan ia bukan satu kesalahan jenayah yang perlu dijadikan isu.

Presiden PKR itu itu berkata perbualan dalam klip audio tidak perlu diperbesarkan walaupun pada awalnya beliau dan Zahid menafikan keras berhubung kewujudan perbualan tersebut, malah mahu membuat laporan polis bagi mencari dalang penyebaran.

“Tapi apa isunya? Isu dia nak alih daripada soal rasuah sekarang, (isu) penggantungan parlimen, dasar (yang bermasalah) dan nasib rakyat.

“Ini yang dia nak alih, (sebaliknya) audio jadi keutamaan. Kalau betul, apa masalah dia? Ada (berlaku) khianat di situ? Ada jenayah? Tak ada,” katanya dipetik semasa sesi dialog anjuaran Majlis Profesor Negara hari ini.

Semalam, Ketua Polis Negara, Tan Sri Abdul Hamid Bador mengesahkan kedua-dua pemimpin politik itu berbohong kononnya pegawai mereka sudah diarahkan membuat laporan polis bagaimanapun sehingga hari ini tiada laporan yang diterima pihak berkuasa itu.

Dalam pada itu, Anwar juga mengakui sudah membuat penjelasan tersebut yang juga dilakukan sama oleh Zahid.

“Saya sudah buat kenyataan, Zahid dah buat kenyataan… cukup,” katanya.

Anwar juga mengakui belum membuat laporan polis berhubung perkara tersebut walaupun dalam ceramahnya sebelum ini mengatakan sudah mengarahkan pegawainya membuat laporan polis.

Baru-baru ini, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


Eksplorasi minyak di Venezuela tak terjadi tanpa AS$185j dana 1MDB

Mahkamah Tinggi Kuala Lumpur hari ini diberitahu bahawa tidak mungkin Petrosaudi Oil Services (Venezuela) Limited (PSOS-VZ) dapat meneruskan projek eksplorasi minyak dengan kerajaan Venezuela, tanpa kebenaran pemindahan AS$185 juta daripada dana 1Malaysia Development Berhad (1MDB) oleh syarikat induknya, Petrosaudi International Ltd (PSI).

Timbalan Pendakwa Raya Norinna Bahadun berkata Pengarah PSI Tarek Obaid, telah memudahkan pemindahan itu kerana beliau pada setiap masa, mempunyai kawalan ke atas semua akaun Petrosaudi termasuk pemindahan dana, memandangkan beliau adalah penandatangan yang dibenarkan untuk akaun-akaun tersebut.

Norinna berkata AS$185 juta itu adalah sebahagian daripada AS$1 bilion untuk usaha sama 1MDB-PSI dan anak syarikat PSI (PSOS-VZ) menerima wang itu pada 2010, menurut Bernama.

“Daripada AS$185 juta, sebahagian daripadanya dibayar untuk membeli kapal gerudi bagi projek eksplorasi minyak dengan kerajaan Venezuela.

“Ini tidak mungkin berlaku jika bukan kerana (dana daripada) 1MDB dan PSOS-VZ dapat membiayainya,” kata beliau ketika berhujah dalam permohonan kerajaan untuk menghalang Obaid, PSI dan anak syarikatnya PSOS-VZ daripada menggunakan lebih AS$340 juta dikaitkan dengan 1MDB, yang disimpan dalam akaun eskrow di firma guaman United Kingdom, Clyde & Co.

Perbicaraan dijalankan di hadapan Hakim Datuk Ahmad Shahrir Mohd Salleh.

Norinna berhujah bahawa pergerakan wang itu telah diselindung oleh Obaid dan beliau telah menyembunyikan punca dana yang sepatutnya untuk eksplorasi minyak di Turkmenistan serta Argentina, selain di Venezuela.

“Kami berhujah bahawa dana yang dipersoalkan, perkara utama perlu dihalang dan dilucuthakkan daripada sebarang urusan, kami telah menunjukkan kepada Yang Arif punca dana ini.

“Kami telah menunjukkan dalam penghujahan sebelum ini tentang bagaimana jejak wang telah masuk dan bagaimana ia masuk ke kontrak eksplorasi minyak,” katanya.

Pada 16 Julai 2020, mahkamah membenarkan permohonan kerajaan untuk perintah interim bagi menghalang pihak-pihak terlibat daripada memindahkan wang yang dikaitkan dengan 1MDB dan menyimpannya dalam akaun anak guam di sebuah firma guaman yang berpangkalan di United Kingdom.

Perintah interim itu bagi mengekalkan status quo pihak-pihak terlibat sehingga selesai permohonan sekatan kerajaan yang memohon perintah untuk menyekat sebarang urusan mengenai wang milik PSI dan PetroSaudi Oil Services (Venezuela) Limited (PSOS-VZ) yang kini berada di akaun eskrow yang dipegang oleh Clyde & Co LLP di UK.

Selain AS$340 juta itu, kerajaan juga memohon wang yang tidak ditentukan yang disimpan di bawah nama akaun perantaraan, Temple Fiduciary Services Limited, di Barclays Bank, UK.

Permohonan itu difailkan mengikut Seksyen 53 Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) yang menamakan Obaid, PSI, PSOS-VZ, Clyde & Co dan Temple Fiduciary, masing-masing sebagai responden pertama hingga kelima.

Mahkamah akan mendengar sambungan hujahan itu esok.


Banjir luar jangka di Hulu Baram terkawal: Bomba

Keadaan banjir luar jangka yang berlaku di beberapa kawasan di Hulu Baram, Miri adalah terkawal, menurut Jabatan Bomba dan Penyelamat Malaysia (JBPM) Sarawak.

Pengarah JBPM Sarawak Datuk Khirudin Drahman berkata air di kawasan terjejas sudah mula surut dan tiada pusat pemindahan sementara dibuka, menurut laporan Bernama.

Beliau berkata aset JBPM seperti helikopter juga telah digerakkan ke lokasi bagi menghantar bekalan makanan dan bantuan lain.

“Kebiasaannya pada September, kita jangka keadaan panas dan kering tetapi apa yang berlaku kini adalah akibat perubahan musim yang tidak kita jangka.

“Untuk persiapan di Sarawak, kita memang sudah bersedia sekarang atau sewaktu Monsun Timur Laut (MTL) nanti,” katanya kepada pemberita sekepas menghadiri Program Solidariti Bomba dan Masyarakat di sini hari ini.

Hujan lebat di kawasan Hulu Baram telah mengakibatkan situasi banjir sejak Ahad lepas.

Khirudin berkata keadaan banjir di Hulu Baram juga dapat dikawal hasil daripada kerjasama pihak bomba dan komuniti setempat.

Menurut laporan kesiapsiagaan Jabatan Meteorologi Malaysia (MetMalaysia), fasa peralihan monsun akan bermula pertengahan September hingga November dan jabatan itu menjangkakan MTL 2022/2023 bermula pada November 2022 hingga Mac 2023.

Kelantan, Terengganu dan Pahang dijangka mengalami hujan lebat monsun bermula November hingga Disember 2022 manakala Johor, Sabah dan Sarawak dijangka berhadapan hujan lebat monsun bermula Disember 2022 hingga Januari 2023.


Klip raya ‘panas’ ahli perniagaan dirujuk kepada Jakim untuk tindakan

Klip video lagu raya seorang ahli perniagaan yang menjadi perdebatan dan perbincangan panas rakyat Malaysia telah dirujuk kepada Jabatan Kemajuan Islam Malaysia (Jakim) untuk dibawa kepada pihak berkuasa.

Menteri di Jabatan Perdana Menteri (Hal Ehwal Agama) Datuk Idris Ahmad berkata klip video itu yang diringi watak penari jauh daripada adab ketimuran dan ajaran Islam kurang sesuai untuk dikaitkan dengan kemenangan umat Islam pada bulan Syawal setelah menempuh ujian dan tarbiah dalam bulan Ramadan.

“Saya mengambil maklum ada beberapa video yang tular berkenaan klip video raya yang dimuat naik oleh seorang ahli perniagaan yang tersohor di Malaysia.

“Saya terpanggil untuk mengulas isu ini kerana pada ketika semua umat Islam pastinya berasa teruja untuk mengejar 10 malam terakhir Ramadan untuk mencari sebanyaknya pahala yang Allah tawarkan kepada mereka yang beriman, seolah isu ini saya khuatir menenggelamkan keghairahan umat Islam dalam mengejar rahmat takwa ini.

“(Namun) ternyata terdapat perdebatan dan perbincangan yang agak panas di kalangan rakyat Malaysia terhadap klip video ini, yang diringi watak penari yang jauh daripada adab ketimuran dan ajaran Islam.

“Pastinya saya kira kurang sesuai untuk dikaitkan dengan kemenangan umat Islam pada bulan Syawal kelak setelah kita menempuh ujian dan tarbiyah di dalam bulan Ramadan,” katanya dalam kenyataan hari ini.

Klip video ahli perniagaan bergelar ‘Datuk’ itu menunjukkan aksi beberapa penari lelaki bergelek dengan ada antaranya memakai singlet tetapi bersongkok.

Idris dalam pada itu menasihatkan agar klip video seumpamanya dikeluarkan daripada siaran di mana-mana platform media atau ditetapkan pada mod privasi untuk tatapan peribadi pemilik sahaja.

“Saya yakin ia mampu memberi jiwa besar dan hati lebih lapang jika kita patuh pada ajaran dan nilai agama yang tidak rugi pun jika kita menurutinya, malah insya-Allah akan melapangkan lagi rezeki kita,” katanya.

Berharap dapat bertemu dengan pemilik video itu, Idris turut menyeru masyarakat agar sentiasa berhati-hati dan cakna terhadap perkara yang boleh menyentuh sensitiviti agama yang semakin baik dalam kalangan rakyat Malaysia.

“Jika ada peluang, mungkin saya boleh bertemu mata bersama dengan empunya video ini sebagai tanda ingatan dan ukhuwah sesama Islam, dan mungkin banyak perkara yang boleh dikongsi bersama dalam pertemuan ini. Insya-Allah,” katanya.


36 kematian semalam, sembilan BID

Jumlah kematian akibat komplikasi Covid-19 dalam tempoh 24 jam semalam (Khamis, 7 April 2022), meningkat kepada 36 kes berbanding 32 yang dicatat pada Rabu.

Menurut Kementerian Kesihatan (KKM) jumlah itu termasuk sembilan kes kematian di luar fasiliti kesihatan sebelum mayat dibawa ke hospital atau dikategorikan ke ‘brought in death’ (BID).

Keseluruhannya sejak Mac 2020 hingga semalam, negara mencatat 35,228 kematian akibat Covid-19, termasuk 7,443 kes BID.

Data laman sesawang CovidNOW yang dikemas kini tengah malam tadi menunjukkan Kedah, Kelantan, Perlis dan Labuan tidak mencatat kes kematian semalam.

Daripada jumlah kematian semalam, Selangor merekodkan sembilan kes, menjadikan keseluruhannya 10,575 pesakit Covid-19 meninggal dunia di negeri itu.

Sehingga semalam, Selangor mencatat 1,246,457 kumulatif positif, dengan 1,150,878 pesakit telah pulih, dan 85,004 kes aktif, termasuk 84,042 pesakit menjalani kuarantin di rumah.

Seramai 121 pesakit lagi ditempatkan di PKRC; 795 dimasukkan ke hospital; dan 46 pesakit dirawat di unit rawatan rapi (ICU) dengan 26 daripadanya memerlukan alat bantuan pernafasan.

Sehingga semalam, seramai 4,829,120 atau 95.4 peratus populasi di Selangor telah lengkap menerima dua dos vaksin Covid-19, manakala 5,142,987 atau 101.3 peratus menerima sekurang-kurangnya satu dos.

Seramai 4,009,581 atau 93.9 peratus individu dewasa di Selangor telah menerima dos penggalak.

Sementara itu, bagi negeri-negeri lain, Perak dan Sarawak masing-masing mencatat lima kes kematian, diikuti masing-masing empat di Johor serta Pulau Pinang; dan masing-masing dua di Terengganu dan Putrajaya.

Melaka, Negeri Sembilan, Pahang, Sabah dan Kuala Lumpur pula masing-masing merekodkan satu kematian semalam.


RUU kembalikan perkataan ‘Negeri-Negeri Melayu’ dibentang hari ini

Kerajaan hari ini membentangkan Rang Undang-Undang yang antara lain mengembalikan perkataan ‘Negeri-Negeri Melayu’ dan ‘Negeri-Negeri Borneo’ dalam Persekutuan, yang dikeluarkan menerusi Akta Perlembagaan (Pindaan) 1976.

“Pelaksanaan Rang Undang-Undang ini adalah bagi mengukuhkan kedudukan Sabah dan Sarawak dalam Persekutuan Malaysia,” kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Beliau berkata demikian ketika membentangkan RUU Perlembagaan (Pindaan) 2021 bagi bacaan kali kedua di Dewan Rakyat hari ini. RUU itu akan dibahaskan oleh Ahli Dewan Rakyat petang ini.

Bacaan kali pertama rang undang-undang itu dibuat pada 3 November lalu lalu, setelah pada 2019, kerajaan Pakatan Harapan membentangkan bacaan kali kedua, tetapi gagal mendapat sokongan dua pertiga Ahli Dewan Rakyat.

Wan Junaidi berkata pindaan Perlembagaan itu juga selaras dengan agenda transformasi kerajaan untuk mengembalikan keyakinan rakyat termasuk pelabur asing terhadap kemampuan kerajaan demi memastikan kestabilan politik dan dasar negara ke arah pembangunan sosioekonomi yang mampan.

“Persefahaman dan kestabilan politik, ekonomi serta sosial di Malaysia yang dicapai melalui rang undang-undang ini adalah penting bagi membentuk asas yang kukuh dalam sebuah Keluarga Malaysia,” katanya.

Menurutnya, pindaan tersebut adalah berkaitan dengan komitmen Malaysia terhadap Perjanjian Malaysia 1963 (MA63), membabitkan empat fasal dalam Perlembagaan Persekutuan.

Empat fasal itu ialah Fasal (2) Perkara 1 Perlembagaan Persekutuan, tafsiran ‘the Federation’ di bawah Fasal (2) Perkara 160 Perlembagaan Persekutuan, tafsiran baru Hari Malaysia di bawah Fasal (2) Perkara 160 Perlembagaan Persekutuan dan Fasal (6) dan (7) Perkara 161A Perlembagaan Persekutuan.

RUU itu dibentangkan bagi mengembalikan perkataan ‘Negeri-Negeri Melayu’ serta ‘Negeri-Negeri Borneo’ dalam Persekutuan, selepas ia dikeluarkan menerusi Akta Perlembagaan (Pindaan) 1976.

“Pelaksanaan Rang Undang-Undang ini adalah bagi mengukuhkan kedudukan Sabah dan Sarawak dalam Persekutuan Malaysia,” katanya.

Wan Junaidi berkata sebelum rang undang-undang tersebut dibentangkan, cadangan pindaan terlebih dahulu dipersetujui kerajaan Negeri Sabah dan Sarawak, dengan cadangan pindaan itu dibawa ke Jawatankuasa Rakan Sekutu pada 11 Oktober lalu dan dipersetujui pada peringkat Majlis Khas Mengenai MA63 pada 18 Oktober dan Jemaah Menteri pada 20 dan 29 Oktober lalu.

Sementara itu beliau juga memaklumkan Mesyuarat Kedua Penggal Keempat Parlimen ke-14 tidak akan dilanjutkan, walaupun ada petunjuk awal mengatakan ia akan dilanjutkan selama dua hari.

Beliau berkata sesi Parlimen semasa yang bermula pada 25 Oktober lalu akan berakhir seperti yang dijadualkan pada 16 Disember ini, dengan persidangan semasa akan memberi tumpuan kepada tujuh rang undang-undang iaitu Bajet 2022 serta pindaan beberapa perkara dalam Perlembagaan Persekutuan.

Katanya, setelah membuat pertimbangan, adalah lebih baik untuk tidak melanjutkan sesi itu kerana kebanyakan menteri, Ahli Parlimen serta pegawai kerajaan telah membuat perancangan untuk cuti akhir tahun mereka.


‘Dr Ganja’ diperintah bela diri

Mahkamah Tinggi Shah Alam hari ini memerintahkan seorang pesara tentera atau digelar ‘Dr Ganja’ membela diri atas 39 pertuduhan mengikut Akta Dadah Berbahaya 1952.

Pesuruhjaya Kehakiman Julia Ibrahim membuat keputusan itu terhadap Kapten (B) Amiruddin @ Nadarajan Abdullah, 63, setelah mendapati pihak pendakwaan berjaya membuktikan kes prima facie terhadap semua pertuduhan itu.

Mahkamah menetapkan 7, 8, 13 dan 18 April, untuk tertuduh membela diri, lapor Bernama.

Amiruddin didakwa atas 16 pertuduhan mengedar ganja dengan anggaran berat 77.48493 kilogram dan 14.647 liter, mengikut Seksyen 39B(1)(A) ADB yang boleh dihukum mengikut Seksyen 39B (2) akta sama, memperuntukkan hukuman mati, jika sabit kesalahan.

Dia juga dituduh atas 18 pertuduhan menanam pokok ganja mengikut Seksyen 6B(1)(a) yang memperuntukkan hukuman penjara seumur hidup dan sekurang-kurangnya enam kali sebatan.

Amiruddin turut menghadapi empat pertuduhan memiliki ganja dan satu pertuduhan memasukkan dadah ke dalam badan.

Dia didakwa melakukan kesemua perbuatan itu di sebuah rumah di Kampung Delek Dalam, Klang pada 12.30 tengah hari, 26 Mei 2017.

Seramai 17 saksi pendakwaan telah dipanggil memberi keterangan pada perbicaraan yang bermula sejak 8 April 2019.

Pendakwaan dikendalikan Timbalan Pendakwa Raya Aidatul Azura Zainal Abidin dan tertuduh diwakili peguam Ramkarpal Singh dan Harshaan Zamani.


PRN Melaka dan Sarawak boleh, kenapa Johor tak boleh?

Dua Pilihan Raya Negeri (PRN) sebelum ini sudah berjalan dengan baik dan tidak ada alasan ia tidak boleh diadakan di Johor pula selepas ini, kata Datuk Seri Hishammuddin Tun Hussein.

Menteri Kanan Pertahanan itu memberi isyarat berkemungkinan PRN Johor boleh diadakan dalam masa terdekat jika mengambilkira situasi terkini penularan Covid-19.

Namun, keputusan mengadakan proses tersebut perlu dibuat berdasarkan nasihat Kementerian Kesihatan dan situasi semasa penularan Covid-19.

Beliau berkata, sekiranya diadakan, prosedur operasi standard (SOP) Sarawak dan Melaka dijadikan sebagai panduan serta rujukan bagi memastikan proses tersebut berjalan lancar.

“Kita mesti dapatkan pandangan daripada Kementerian Kesihatan. Orang Johor mesti tanya apa bezanya PRN Johor kalau Melaka dan Sarawak boleh?

“Kita akan bawa dan mesyuarat (kuartet) bersama kepimpinan Johor. Apa pun tunggu keputusan.Jangan kita takut-takutkan orang ramai,” katanya dalam sidang media.

Media sebelum ini melaporkan Majlis Tertinggi (MT) UMNO memberi lampu hijau kepada parti itu untuk bersiap sedia menghadapi PRN Johor bagi mencari mandat baharu mendirikan kerajaan lebih stabil berbanding majoriti satu kerusi ketika ini.

Kerajaan Johor ketika ini memiliki majoriti tipis satu kerusi menerusi 28 Dewan Undangan Negeri (DUN) berbanding 27 di blok pembangkang dan dianggap ‘goyah’ selepas kematian bekas Menteri Besar yang juga Ahli Dewan Undangan Negeri (ADUN) Kempas, Allahyarham Datuk Osman Sapian.

Barisan Nasional (BN) pada PRN Melaka November lalu memenangi 21 daripada 28 kerusi Dewan Undangan Negeri (DUN), sekali gus meyakinkan UMNO untuk menghadapi PRN Johor.


PN putuskan Kiandee boleh bertanding di Beluran: Muhyiddin

Calon tunggal Perikatan Nasional (PN) di Sabah, Datuk Seri Dr Ronald Kiandee mendapat kebenaran untuk bertanding di kerusi Parlimen Beluran pada Pilihan Raya Umum Ke-15 (PRU-15) kali ini.

Pengerusi PN, Tan Sri Muhyiddin Yassin mengesahkan Naib Presiden Bersatu tersebut mendapat restu mempertahankan kerusi Parlimen Beluran dan mempersoalkan langkah Gabungan Rakyat Sabah (GRS) memberi laluan kepada calon Barisan Nasional (BN) bertanding disitu.

“Kenapa anda (GRS) tidak mempertahankan Kiandee? Adakah ia adil? Itu jawapan saya.

“Itu calon saya dan dia naib presiden (Bersatu), dia penyandang. Dia tidak dapat watikat daripada GRS. Apa yang anda buat jika di posisi saya?

“Jadi saya beritahu Kiandee bahawa keputusan kami (PN) ialah dia boleh bertanding menggunakan tiket PN,” kata Muhyiddin dipetik laporan media selepas ditemui media semasa program ceramah umum PN di Pendang semalam.

menawarkan diri untuk bertanding mempertahankan kerusi Parlimen Beluran sekali gus menyebabkan pertembungan dengan calon BN, yang menjalin kerjasama dengan GRS dalam mentadbir Kerajaan Sabah, iaitu bekas Presiden Majlis Perbandaran Sandakan Benedict Asmat.

Kiandee pada awalnya tidak dicalonkan mempertahankan kerusinya di bawah GRS kerana ia diperuntukkan kepada BN di bawah pakatan perkongsian kerusi gabungan GRS-BN di Sabah.

Tanpa tanda-tanda mana-mana parti akan melepaskan kerusi itu, PN membenarkan Kiandee bertanding pada saat-sat akhir.

Kiandee, 61, Menteri Pertanian dan Industri Makanan, berdepan saingan lima penjuru menentang calon Benedict Asmat, 54 (BN-UMNO); Felix Joseph Saang, 48 (PH-Upko) bersama Rowiena Rasid, 34, (Warisan) dan Hausing Samsudin, 48, (Pejuang).

Kiandee memenangi kerusi Beluran atas tiket BN-UMNO tetapi kemudian menyertai Bersatu pada 2019.

Parti Bersatu Rakyat Sabah (PBRS) turut melakukan tindakan sama apabila meletakkan Datuk Seri Ewon Ebin bertanding di kerusi Ranau yang telah diperuntukkan kepada Datuk Jonathan Yasin dari GRS-Bersatu.

Jonathan memenangi kerusi itu atas tiket PKR tetapi meninggalkan parti itu pada 2020.


Rina menghadap TMJ jelaskan isu kes dera Bella

Tunku Mahkota Johor Tunku Ismail Sultan Ibrahim akan menerima menghadap Menteri Pembangunan Wanita, Keluarga dan Masyarakat Datuk Seri Rina Harun hari ini (Selasa).

Tunku Ismail bertitah pertemuan itu bertujuan membincangkan kes penderaan Bella, bagi memastikan kejadian sama tidak berulang pada masa akan datang, lapor Bernama.

“Esok saya akan berjumpa dengan Datuk Seri Rina Harun Menteri Pembangunan Wanita, Keluarga dan Masyarakat untuk membincangkan isu kes Bella, dan mendapatkan taklimat terkini mengenai langkah-langkah yang telah diambil oleh kementerian untuk memastikan kes sebegini tidak lagi berlaku,” titah Tunku Ismail dalam hantaran di laman Facebook semalam.

Kes Bella tular di media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, pengasas Rumah Bonda Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu, sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju di sini antara Februari dan Jun 2021.

Siti Bainun didakwa mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Wanita itu tidak mengaku bersalah atas kedua-dua pertuduhan.